Klimak postontzia irekitzen duenean | euskaljakintza\nBy garazi.otegi on 2009(e)ko urriak 12 in arazoak, gizartea\nAzken egun hauetan nonahi agertu dira. Ziurrenik lehenengoz, eta zalantzarik gabe azken aldiz, erakutsiko dute euren gorpu beharra kameren aurrean. Mundu mailako berria izan da. Baliteke azken hatseko irudiak Lur osoan zabaldu izana hileta duinena ez izatea, baina Kenian ez daude behiei hiletak egiteko. Gainera, irudi gogorrak erabili ezean, zaila dirudi titularretako monopolioa irabazia duen hitza ordezkatzea. Izan ere, krisiak beste arazo ugari bigarren planora bidali ditu, hala nola, ustez, hildako 1500 behi hauen atzean dagoen klima aldaketa. Bai, klima aldaketak hor jarraitzen du.\nKlima aldaketa adierak faktore natural eta antropogenikoen ondorioz klimak denbora tarte konparagarri batean jasan dituen aldakuntza adierazgarriei egiten die erreferentzia. Azken mende hauetan gizakiak fenomeno honetan izan duen eragina dela eta, ordea, espresio honen zentzua aldatuz joan da; gaur egun, Nazio Batuen arabera, denbora tarte konparagarri batean, zuzenki edo zeharka, gizakiak atmosferan eragin duen aldaketa da. Berotegi-efektua ere deitzen zaion arren, Zientzien Akademia Nazionalak termino honek fenomenoaren ezaugarri guztiak biltzen ez dituela, eta ondorioz, “klima aldaketa” erabiltzea egokiagoa dela dio.\nEsan bezala, klima aldaketa berotegi efektua baino areago doa, lurraren berotzeaz gain, prezipitazio maila, itsaso maila eta ekaitzen intentsitate aldaketa, ipar nahiz hego poloen urtzea, desertizazioa eta bere ondorio zuzena diren goseteak, uholdeak, baso-soiltzea… suposatzen baitu. Edonola ere, zer da berotegi efektua? Labur-labur esanda, atmosferako hainbat gasek lurrak igorritako erradiazioari atzera irteten uzten ez diotenean gertatzen den fenomenoa da, lurreko tenperaturen igoera dakarrena. Hau, hein batean, naturala eta beharrezkoa da, bestela lurra hoztu eta bizitza ezindu egingo baitzen, baina gaur egun gizakion CO2 igorpenen eraginez gehiegizkoa bilakatzen ari da. Atmosferan dagoen gas honen kontzentrazioa XVII. mendearen amaieran hasi zen igotzen, Lurra bere historia geologikoan pilatzen joan den erregaiak erabiltzen hasi ginenean. Petrolio, ikatz eta gas naturalaren erreketak atmosferako CO2 kantitatea igoarazi egin du, eta gas honen metatzeak tenperaturen igoera ekarri du. Gizakiak tenperatura neurtzen duenetik (duela 150 bat urte), tenperatura 0,5ÂºC igo dela baieztatu da. 2020rako 1ÂºC eta 2050erako 2ÂºC igoko dela aurreikusten da. Estatistiken arabera, 1860tik, neurketa fidagarriak egiten hasi zirenetik, alegia, izan diren uda beroenak azken bost urteetan izan dira. Nolanahi ere, gogorrena zera da, berotegi-efektuko gasek denbora luzez dirautela; eta beraz, gaur isuritako gasak ondorengo generazio askok jasan beharko dituztela: igorritako CO2ren %50ak 30 urte beharko ditu desagertzeko, %30ak hainbat mende, eta geratzen diren %20ak, milurteko ugari.\nOndorioak mila dira, eta gehienak kaltegarriak. Glaziarrak eta mendi garaietako izotzak urtu, eta itsas maila igo egingo litzateke, hainbat hiri eta kostalde urperatuta geratuz. Hiri horietako jendeak emigratu egin beharko luke, eta honek arazo politiko eta ekonomiko latzak lekarzke. Bestalde, klima berotzeak gaitz tropikalen zabalkundea ekar lezake, beroarekin intsektuak asko hedatzen baitira. Malaria, sukar horia, eskistosomiasia eta beste hainbat gaixotasunek lurralde tropikalek ez ezik, egundaino eritasun horiek izan ez dituzten herrialdeek ere pairatuko lituzkete. Halaber, bero eta hotz uhinak, sekulako tifoi eta urakanak, lehorte bortitzak eta euriteak aurreikusten dira beste hainbat gertakariren artean.\nAgian, bati baino gehiagori zera otuko zaio: “Eta zer egin daiteke arazo larri honi aurre egiteko?” Bada, aurrez aipatu bezala, ezin ditzakegu naturari eginiko kalteak konpondu -edo geure buruari azken batean, natura milioi urte batzuen baitan berregingo baita, giza espeziea, berriz, bidean galduko-, gizakion boterea, naturarenarekin alderatuz, hutsaren hurrengoa baita. Konpondu ezpada, gutxienez, badugu okerrak murrizterik, hala nola, gas kutsakorren igorketa txikiagotuz. Horretarako, erregai fosilak ordezkatu egin beharko lirateke, eta ordainetan energia iturri berriztagarriak erabili. Mundu mailako lehenengo akordioa, 1997an adostua eta 2005ean indarrean jarria, Kyotoko Protokoloa izan da, beroketa globalaren arduradun nagusi diren 6 gasen -karbono dioxidoa (CO2), metanoa (CH4), nitrogeno oxidoa (N2O) eta beste hiru fluorodun gas- igorketa gutxitzeko helburuarekin sortu zena. Edonola ere, gobernuei euren lana ondo betetzea eskatzeaz gain, bada gutako bakoitzak egin dezakeenik. Adibidez, eztanda motordun garraioak ahalik eta gutxien erabili (eta erabiliz gero, garraio publikoa izan dadin saiatuz), aerosolak erostea ekidinez, plastikozko poltsak ahalik eta urrien kontsumitu, birziklatu…\nZiur aski, hau irakurri izanak ez du gustuko duzun desodorante hori -atmosferarentzat bonba itzela dena- erosi, plastikozko poltsan sartu eta autoan etxera itzultzea ekidingo. Alabaina, ez legoke gaizki gure arduragabekeria Kenia bezalako herrialde txiroek ordaintzen dutela gogoraraztea; izan ere, klimak ez baititu igorle eta hartzaileak bereizten, eta mezuak helbide okerrera banatzen baititu. Ez ahantzi, bada, Nazio Batuetako Idazkari Ban Ki Moon-en hitzetan, munduaren segurtasunerako mehatxurik handiena denaren aurrean ezer egin ezean, hurrengoan, behien ordez, gure senideak izan daitezkeela. Eta, apika, ez da okerreko helbidea izango.\nKlima aldaketa (eitb.com)\nKioto zertarako? (gida didaktikoa)\nCambio climÃ¡tico (cuaderno del alumno, pdf)\narazoak, gizartea, klima_aldaketa\nOngi etorri euskaljakintza 5era!\n5 Responses to Klimak postontzia irekitzen duenean\neagirresarobe 2009(e)ko urriak 13 at 8:07 pm #\nArrazoi biribila Garazi! Badirudi krisi ekonomikoa dela munduko arazo bakarra une honetan, baina ez, ez da munduaren arazoa, arazoa eragin eta euren akatsak pairatzen ditugun gizakiona baizik. Klima aldaketa, ordea, munduaren kontua da, naturarena eta krisiaren arazoak baino pisu handiagoa duela esatera ausartuko nintzateke. Izan ere, krisiak ez liguke lorik kenduko klima aldaketaren ondorio latzek mundua suntzituko balute. Azkenik, amaitu nahi nuke joan zen hilean burututako G-20aren bileran (“itxurakeriaren bileran”) “landu” zutena burura ekarriz. Zer erabaki hartu zen klima aldaketaren inguruan? Bat bera ere ez! Erregai fosilak erosteko diru-laguntzak etetea…bla bla bla. Neurri eraginkorrak behar dira, baina zoritxarrez, munduko “potentzia” handienei klate egiten hasi arte ez da ezer egingo.\nMaite 2009(e)ko urriak 14 at 9:23 pm #\nKlimaren aldaketaren ondorioei buruz zertxobait gehixeago jakin nahi baduzue, ez galdu gaueko 21:30ean, EITB 3n, estreinatuko den Teknopolis eraberritua. Minutukoa izango den Climatetrackers atala sartu dute eta bertan protagonistak animaliak izango dira, klima aldaketaren ondorioz arriskuan dauden animaliak. Ondo landutako artikulua, Garazi, eta informazio gehigarri interesgarria! 🙂\nPatxitrapero 2009(e)ko urriak 18 at 2:02 pm #\nKaixo Garazi. Lehenik eta behin, zorionak artikuluarengatik, bikain bat gutxienez merezi du 😉\nBeste alde batetik, esango dizut gogoan hartzeko iristen zaizun informazio guztia, baina zaintzeko asko-asko beste jarrera bat, beroni toki txiki bat behintzat eskeiniz: eszeptizismoa. Asko lagunduko dizu bizitzan. (neri behintzat laguntzen dit)\n1985 urtean, “globe 2000” izeneko txosten bat kaleratu zuten. Klima aldaketaz eta. 2000. urterako, ia-ia munduaren akabera aurreikusten zuten. 2009an gaude, eta apenas aldatu da mundua 24 urte hauetan.\nNik itsu-itsu sinistu nuen txosten hura. Alper-alperrik sufritu nuen bildur txoro bat, bolara luze batean.\nNik Anton Uriarteren bloga irakurtzen det, oso gustora. Berarekin ere eszeptikoa naiz, hala komeni da, baina hainbat datu, oso kontuan hartzekoak iruditzen zaizkit.\nHona, berotze globalaz BBCko artikulu bati egiten dion aipamena\nEa hamar urte barru topo egiten degun, eta ateratzen ditugun ondorio batzuk 🙂\ngarazi.otegi 2009(e)ko urriak 18 at 3:24 pm #\nEpa Patxi! Bat nator zurekin eszeptizismoari buruz diozunarekin; arrazoia duzu, ez dago dena sinisterik, eta gustura hartu eta jarraituko dut zure aholkua. Egia da, ordea, bizimodu eroso onek ezin gaituela bide onetik eraman, eta beraz gure eskuetan dagoena, behintzat, egin beharko genukeela. Horretarako azaldutako oinarri zientifikoa erabat egiazkoa den edo ez… bai, agian ikusteke dago eta hamar urte barru atera beharko genituzke ondorioak. Eskerrikasko!!\nTwitter Trackbacks for euskaljakintzaÂ» Blog Archive Â» Klimak postontzia irekitzen duenean [euskaljakintza.com] on Topsy.com - 2009(e)ko urriak 12\n[…] euskaljakintzaÂ» Blog Archive Â» Klimak postontzia irekitzen duenean berria.euskaljakintza.com/2009/10/12/klimak-postontzia-irekitzen-duenean – view page – cached DBHO 2. mailan Euskal Hizkuntza eta Literatura lantzeko bloga — From the page […]


Laboaren arrastotik abiatuta — dantzan.eus\nHemen zaude: Hasiera › Hemeroteka › Laboaren arrastotik abiatuta\nLaboaren arrastotik abiatuta\nMikel Laboa Katedra sortu du EHUk, «euskal artea eta folklorea sustatzea eta ikertzea» xede nagusitzat hartuta\nGipuzkoako Aldundiak finantzatuko du, eta Juan Kruz Igerabide izango du zuzendari\n«Euskal artea eta folklorea —bereziki musika, dantza eta bertsolaritza— sustatzea eta ikertzea» izango du xede nagusi Euskal Herriko Unibertsitateko Mikel Laboa Katedrak, Iñaki Goirizelaia EHUko errektoreak atzo, katedra horren aurkezpenean, adierazi zuenez. Juan Kruz Igerabide idazle eta irakaslea zuzendari duela, —eta Gidor Bilbao ikerlari eta irakaslea haren laguntzaile iraunkor lanetan—, Mikel Laboa arte berritzaile gisa ikertzeko eta hala Euskal Herrian nola nazioartean ezagutarazteko eta, oro har, arteen arloko ikerlanak bultzatzeko asmoz, doktorego bekak eta master amaierako diru laguntzak emango ditu EHUko katedra sortu berriak, jardunaldiak antolatu, argitalpenak plazaratu, sorkuntza bultzatzeko diru laguntzak eman eta Mikel Laboa kantu-sormen lehiaketa antolatzeaz gain. EHUren Donostiako campuseko Carlos Santamaria Zentroan izango du egoitza, eta Gipuzkoako Foru Aldundiak finantzatuko du, 555.000 euroko laguntza batekin.\n«Katedrak Laboak kulturan utzitako arrasto ahaztezina hartu nahi du abiapuntu, eta artearen adar ugariak biltzen dituen zuhaitz moduko bat osatu», Igerabidek azaldu duenez. «Lehen urtean, Laboa bera izango da katedraren gai nagusi, eta harekin batera lan egin zutenak inguratzen saiatuko gara, betiere unibertsitate giroak eskatzen duen ikerkuntza ikuspegiarekin. Hortik abiatuta, arte diziplina zenbaiten arteko elkarlana bultzatu nahi dugu, batik bat gutxi ikertuta dauden adarrak bultzatuz».\nAurtengo udazkenean Laboari buruzko jardunaldi batzuk antolatuko ditu Mikel Laboa Katedrak, eta haietako ekarpenak argitalpen monografiko batean plazaratuko ditu 2014an. «Erakusketa bat ere antolatuko dugu, eta saiatuko gara atzerrira eramaten ere», komentatu du Igerabidek. «Ekintza artistiko bat antolatu nahian ere bagabiltza, baina aurrerago emango dugu horren berri zehatzago».\n«Hemendik gutxira, arte arloko zenbait aditu elkarlanean jarri nahi ditugu eta ikerketa bideak sortu», gehitu dio horri guztiari Igerabidek. «Unibertsitatean gaudenez, tesiak eta master amaierako lanak bultzatu nahi ditugu, hala Laboaren beraren nola arte diziplina gutxi landuen inguruan. Baina ez dugu ahaztu nahi kultura eta artea egileen eskutik datorrela; ikusle, entzule, ukitzaile, usaintzaile eta dastatzaileek biziarazten dutela. Horiek gabe ikerkuntza zerbait hila litzateke».\nHorrez gainera, arte sormena bultzatzeko diru laguntza batzuk ere eskainiko ditu katedrak, «betiere gerora ekintza horietatik ikerkuntza akademikoa bultzatzeko asmoz, praktika eta teoria uztartuz», Igerabidek azaldutakoaren arabera. Beste erakunde eta elkarte batzuekin lan egiteko asmoa ere badute, eta lehen kontaktuak izan dituzte dagoeneko Etxepare Euskal Institutuarekin, Eresbilekin eta Kukai dantza taldearekin, besteak beste.\nMikel Laboak EHUrekin izandako harremana «luzea eta emankorra» izan dela gogoratu zuen Goirizelaiak atzo, katedraren aurkezpena egitean. «Bizkaiko campuseko Leioako gunean, plaza batek haren izena du, eta 2010ean Mikel Laboa izena duen sortzaile gazteentzako lehiaketa sortu genuen. Horrez gain, Laboak EHUk emandako urrezko domina jaso zuen 2001ean, JosAnton eta Jexux Artze anaiekin eta Benito Lertxundirekin batera».\nBere gaien inguruan, lehena\n«Ugariak dira EHUk sortu dituen katedrak, baina Mikel Laboa Katedra xede oso zehatz batzuekin sortu da, eta beste unibertsitate katedra batzuetatik bereizten dute xede horiek», Goirizelaiak azaldu duenez. «Euskal artea eta folklorea —bereziki musika, dantza eta bertsolaritza— sustatzea eta ikertzea du helburutzat Mikel Laboa Katedrak. Gai hauek aztertzen dituen EHUko lehen katedra da, Laboaren bizitzarekin eta sorkuntza artistikoarekin bat egiten duena. Laboa, gauza guztien gainetik, sortzaile bat izan zen, eta bere katedrak bi ezaugarri ezberdin baina aldi berean osagarri bilduko ditu: Laboaren sorkuntza artistikoaren hedapena bultzatzea, eta, horrekin batera, gainerako euskal artistena; baina baita gure musikaz, dantzaz eta bertsolaritzaz ikerketa sendotzea nazioarteko proiektua bilatuz».\nMikel Laboaren lanari egindako «aitortza bat» da Mikel Laboa katedra, Marisol Bastidaren iritziz, eta horregatik eskerrak eman zizkien hala EHUko nola Gipuzkoako Foru Aldundiko ordezkariei. «Proiektu hau ondo gauzatzea nahiko nuke», esan zuen Bastidak. «Denok dakigun bezala, egoera ez da erraza, eta dirua neurrian eta ondo erabili behar da. Baina gasturik gabe ez dago aktibitaterik, eta aktibitate hau garrantzitsua da, nire ustez, funtsezkoa. Arteak bizitzen laguntzen gaitu, eta krisi garaietan ere bizitza da handiena, kantuak esaten duen bezala».\nJose Luis Zabala soinu teknikaria gogoratu du Marisol Bastidak\nJose Luis Zabala soinu teknikaria martxoaren 9an hil zen, 62 urte zituela, bihotzekoak jota. Haren heriotzaren berri eman zuen atzo Marisol Bastidak Mikel Laboa Katedraren aurkezpenean, eta doluminak igorri zizkien Zabalaren senitartekoei. Lankidetza eta adiskidetasun estua izan zuten Mikel Laboak eta Jose Luis Zabalak, luzaz. Ez dok Amairu taldeko soinu teknikari izan zen garaian ezagutu zuten elkar biek. Fernando Larrukertekin batera, Zabalak grabatu zuen Ez dok Amairuren Baga, biga, higa sentikaria jasotzen zuen zuzeneko disko bikoitza, Urnietako salestarren eskolako aretoan egindako emanaldi batean.


IAT etxean | Consumer\nDenbora gero eta ondasun preziatuagoa da, eta jende batzuk nahiago du ordaindu ilara egin beharrean.\nMadrilen eta Bartzelonan badira zenbait enpresa erabiltzailearen ibilgailua jaso, IATra eraman eta paperak eguneratuta itzultzen dutenak. Oinarrizko zerbitzuak 50 euro inguru balio du.\nLehen bezeroak alokairuko automobilen flotak izan ziren, baina orain dela gutxi zabaldu dituzte zerbitzuak partikularrei. Hiri handietan jende asko dago IAT ilaran goiz bat ez galtzeko ordaintzeko prest. Gainera, nahitaezko izapide hori ahazteak 150 euroko isuna dakar.\nEnpresak hitzordua hitzartu du IAT estazio hurbilenarekin. Azterketa-egunean, txofer bat bidaltzen du bezeroaren etxera edo lantokira adostutako orduan. Profesional honek ikuskapenean baztertu daitezkeen kanpoko elementuak ikuskatzen ditu begiz, hala nola ispiluak, gurpilak edo beirak.\nHiru ordu inguruko epean, bezeroak ibilgailua zuen eskura. Zerbitzua ematen den bitartean, enpresak ordaintzen ditu tasak eta zaintzen du automobila.\nZerbitzu-eskaintza automobilaren mantentze-lan integraletara ere zabaldu ohi da. Bezeroak aldizkako azterketak, IAT aurreko azterketak, aparkaleku- eta zaintza-zerbitzuak, izapide administratiboak, automobilaren garbiketa edo txofer profesionala kontrata ditzake.\nHala ere, arazorik ez izateko, komeni da gutxienez neurri hauek hartzea:\n– Gidaria identifikatzeko eskatu. Enpresa bidaltzen duen gidariak egiaztatuta egon behar du eta bezeroaren izena jakin.\n– Enpresak aseguru bat izatea. Zerbitzuak irauten duen bitartean ibilgailuak izan ditzakeen kalteei erantzuteko poliza bat izan behar du konpainiak. Enpresako gidariak poliza hori erakutsi behar dio bezeroari.\nbezero gente-eu helbidea preciado-eu zerbitzuak


Immigrazioaren eta kultura arteko bizikidetzaren alorrean jarduerak garatzeko diru-laguntzak 2019 - Eusko Jaurlaritza - Euskadi.eus\n[Immigrazioaren eta kultura arteko bizikidetzaren alorrean jarduerak garatzeko diru-laguntzak 2019]\nLaguntza-lerro honen bidez finantzatu nahi da immigrazio eta kulturarteko bizikidetza arloko jardueren prestaketa edo egikaritzea.\nPrintzipio orokor gisa, laguntzak emango dira immigrazioaren eta kulturarteko bizikidetzaren alorreko jarduerak egiteko, baldin eta antzekotasunik ez badute, egiturari eta edukiari dagokienez, Familia Politikako eta Aniztasuneko Zuzendaritzak zuzenean edo bere mendeko zerbitzuen bidez zeharka garatzen, sustatzen edo eskaintzen dituen jarduerekin.\nJardueretarako laguntzak emateko prozedura lehiaketa izango da, Euskal Autonomia Erkidegoko Ogasun Nagusiaren Antolarauei buruzko Legearen testu bateginaren 51.4 artikuluan ezarritakoaren arabera. Balioespen Batzordeak zehaztuko dio ateratako puntuazioa proiektu edo programa bakoitzari; zehaztu ere, ondoren adierazten diren balioespen-irizpideen arabera.\nAgindu honetan araututako laguntza ekonomikoak izapidetzeko ezarri den aurrekontu-kreditua nahikoa ez bada gutxieneko puntuazioa gainditu duten proiektu eta programa guztiak finantzatzeko, balioespenik handiena lortu duten eskaerei soilik esleituko zaie laguntza, harik eta aurrekontu-kreditua agortzen den arte.\nHerritartasunaren, Kulturartekotasunaren eta Immigrazioaren esparruan jarduteko V. Planak ezarritako ildoen barruan sartzea: 25 puntu, gehienez.\nFamiliako eta komunitateko sareetan bermatutako esku-hartzeak, sostengua emateko: 2 puntu, gehienez.\nJardueren finantzaketari dagokionez, Familia Politikako eta Aniztasuneko Zuzendaritzak eskaera bakoitzean aurkeztutako jardueren aurrekontu osoaren % 75 bitarte finantzatu ahal izango du.\nJarduerak garatzeko zein langileak kontratatzeko emandako laguntzak zatika ordainduko dira; % 70 dirulaguntza onartu ondoren ordainduko da, eta gainerako % 30a, berriz, jarduera justifikatu eta gero, betiere diruz lagundutako jarduera 2020ko martxoaren 31 baino lehen justifikatuta.\nDirulaguntza-lerroren batean baliabideak soberan geldituko balira, Balioespen Batzordeak proposa lezake beste lerroan erabiltzea, hartarako arrazioak emanez.\nErakunde hauek izan daitezke immigrazioaren eta kulturen arteko elkarbizitzaren arloko jarduerak prestatu eta egiteko laguntzen onuradun:\nAgindu honen 18.artikuluan jasotako jarduketak egin nahi dituzten Euskal Autonomia Erkidegoko udalerriek, baldin eta halako jarduerarik egin ez badute Euskadiko Toki Erakundeen apirilaren 7ko 2/2016 Legea indarrean sartu baino lehen, hau da, 2016ko apirilaren 15a baino lehen, bertan esku hartu ahal izango dute, berezkoak eta eskuordetutakoak ez diren eskumenak erabilita. Horretarako, Eusko Jaurlaritzaren aldez aurreko txostena behar da, bikoiztasunik ez dagoela adierazteko (alkateak Gobernantza Publiko eta Autogobernu Saileko Erakunde Harremanetarako Sailburuordetzari eskatu beharko dio). Halaber, eskumen berriaren finantza-jasangarritasunari buruzko foru-aldundiaren txostena beharko da, Toki Araubidearen Oinarriak arautzen dituen apirilaren 2ko 7/1985 Legearen 7.4 artikuluan eta Euskadiko Toki Erakundeen apirilaren 7ko 2/2016 Legearen 16.7 artikuluan xedatutakoaren arabera.\nEAEko toki-erakunde batek baino gehiagok batera egin ditzakete eskabideak, zerbitzu mankomunaturik ez izan arren. Baterako eskabideak eginez gero, eskabideek berariaz adierazi behar dituzte erakunde bakoitzak proiektua gauzatzeko hartzen dituen konpromisoak eta bakoitzari aplikatu beharreko laguntza-zenbatekoa, denak izango dira-eta onuradun. Era berean, ordezkari edo ahaldun bakar bat izendatu beharko da, elkarte horri onuradun den aldetik dagozkion betebeharrak betetzeko nahikoa ahalmen izango duena.\nDeialdiaren araudia BOPV Nº 04044/2019\nEnplegua eta Gizarte Politikak / Gizarte Politiketako Sailburuordetza > Familia Politikako eta Aniztasuneko Zuzendaritza\nJustifikazio-memoria (pdf , 1.4 MB)\nJustifikazio fasean aurkeztu beharreko dokumentazioa\nDiruz lagundutako kontratazioaren eta/edo jardueraren deskribapen- eta ebaluazio-memoria, agindu honen I.A eranskinean eta II.A eranskinean dauden eredu normalizatuen arabera eta atal guztiak behar bezala beteta.\nMemoria horretan justifikazio-kontu bat, hau da, dokumentu egiaztatzaile guztiak biltzen dituen erantzukizunpeko adierazpen bat egon beharko du, behar bezala sinatuta eta zigilatuta. Aitorpen horretan, dokumentuaren nondik norakoa, identifikazioa, igorlea, kontzeptua, data, zenbatekoa eta, hala badagokio, Familia Politikako eta Aniztasunerako Zuzendaritzak emandako zenbatekoari egozten zaion ehunekoa eta zenbatekoa\nErakunde onuradunaren organo eskudunaren ziurtagiria, 2019an diruz lagundutako jarduerarako edo kontrataziorako beste finantzaketa-iturri batzuk existitzen diren edo ez jakiteko. Jarduerarekin lotutako izaera publikoko dokumentazioa, esaterako, prentsa-ebakinak edo hizkuntza-bertsio ezberdinen adierazgarriak, euskarri fisikoan edo magnetikoan, diruz lagundutako jardueraren garapenean sortutako material bakoitzaren inguruan.\n1. Jarduerak gauzatzearen ondoriozko gastuen justifikaziorako:\nErakunde onuradunaren organo eskudunaren ziurtagiria, diruz lagundutako jardueraren ondoriozko guztizko kostu ekonomikoa\nErakunde onuradunaren izenean egindako fakturak. Baliagarria izateko, faktura orok 2019koa beharko du izan.\n2. Dirulaguntza behar bezala gauzatzen dela egiaztatzeko, Enpleguko eta GizartePolitiketako Sailak, Kontrol Ekonomikoko Bulegoak eta Herri Kontuen Euskal Auzitegiak dagozkion ikuskapen, jarraipen eta kontrol ekintzak burutuditzakete, legeak agintzen duen epean.


Alemaniak erakunde handietako zuzendaritzan emakumeak egotea bermatuko du lege baten bidez — Gaztezulo\nAlemaniak erakunde handietako zuzendaritzan emakumeak egotea bermatuko du lege baten bidez\nAlemaniak erakunde handietako zuzendaritzan emakumeak egotea bermatuko du lege baten bidez Emakumeen presentzia bermatuko du erakunde handietan Alemaniak, aurkeztutako lege proiektu baten arabera. https://www.gaztezulo.eus/albisteak/alemaniak-erakunde-handietako-zuzendaritzan-emakumeak-egotea-bermatuko-du-lege-baten-bidez https://www.gaztezulo.eus/albisteak/alemaniak-erakunde-handietako-zuzendaritzan-emakumeak-egotea-bermatuko-du-lege-baten-bidez/@@download/image/poder-hombres-mujeres2-1-1440x808.jpg\nEmakumeen presentzia bermatuko du erakunde handietan Alemaniak, aurkeztutako lege proiektu baten arabera.\nDiputatuek oraindik onartu ez duten testuak dioenaren arabera, hiru zuzendari baino gehiago dituzten erakunde alemaniarretan gutxienez emakume batek egon beharko du. Gobernuaren erakundeetan ere emakumezkoen presentzia nahitaezkoa izango da. Lege honen alde egin duten Franziska Giffey eta Christine Lambrecht ministroen arabera lege hau mugarri bat izan litzateke lidergo postuetan emakumeen presentzia bermatzeko.\nGobernu alemaniarrarentzat ez zen erraza izan koalizioarekin akordio batetara iristea, eta eztabaida askoren ondoren lortu zuten. Horren aurrean, aipatutako ministro hauek harro agertu dira emaitzarekin. Lambrecht-en arabera: egun ona da goi mailako prestakuntza duten Alemaniako emakume guztientzat. Etorkizunean prestakuntza izango da goi mailako postuak lortzeko kontuan hartuko den gauza bakarra, eta ez generoa. Honela, ondo prestatua dagoen edozeinek, izan gizon edo emakume, merezi duen aukera izango du.\nAurreko asteko asteazkenean onartu zuen lege proiektua kabineteak, eta honen arabera hirutik gora pertsona badaude zuzendaritza postuetan emakume batek behintzat egon beharra izango du, baita burtsan kotizatzen duen enpresa bat baldin bada, emakume batek bederen partaidetza bat izan beharko du.\nGainera, erakundeek etorkizunean goi mailako postuetarako emakumeak ez kontratatzeko hautua egiten ez badute euren erabakia justifikatu beharko dute. Legea betetzen ez duten erakundeek zigorra izango dute eta txostenak aurkeztu beharko dituzte. Lege proiektua parlamentuak onartu behar du orain. Espero da laster gauzatu eta legea martxan jartzea.


ZAHARTZARO AKTIBOA |\nPosteado a las 9:16 am por admin, el 15 febrero, 2021\nUrteak aurrera doazen heinean geroz eta arruntagoa da “ez dut lehen neukan oreka”, “asko erortzen naiz”, “hanketan indar gutxiago dudala sumatzen dut”… bezalako esaldiak entzutea. Guzti honek gaitasun funtzionalaren galerari erantzuten dio, non, adinarekin areagotu egiten den, batez ere, 75 urtetik gorakoetan eta emakumezkoen kasuan gehiagotan emanez.\nGaitasun funtzionalaren galera honek, gure egunerokotasuneko ekintzen ahultzea, erorketa arriskuaren areagotzea eta norbanakoaren independentziaren galera dakar, besteak beste, bertan eragiten duten faktore garrantzitsuenetak bi izanik: jarduera fisiko eza eta sedentarismoa.\nBi kontzeptu hauek jomuga bezala hartuta, Aretxabaletako udalak 2016tik Atxabaltamugi! (Jarduera Fisiko eta Kirolaren Orientazio Zerbitzua) proiektuaren aldeko apustua egin du, bere herritarrak ohitura aktiboago eta osasungarriagoetan ahalduntzeko asmoz. Ez da erronka makala gero!!!\nHonela, 2021ean, beste hainbat helbururen artean, adinekoen gaitasun funtzionalaren neurketa eta lanketa ipini du erronka bezala. Izan ere, Munduko Osasun Erakundean hitzetan; “adinekoen osasuna hobekien neurtzen den bidea funtzioen bidezkoa da”.\nBeraz, 70 urtetik gorako Aretxabaletar talde bat hartu eta lehen neurketa bat burutuko zaie; gaitasun funtzionala, erorketa arriskua, jarduera fisiko maila (IPAQ), elikadura ohiturak eta lesio muskulu-eskeletikoen test-ak burutuz. Neurketa burutu ondoren, 3 hilabetetako eskuhartzea burutuko da, 30’tako saio praktiko pertsonalizatuak burutuz (indar, oreka, martxa, malgutasun… ariketak aurrera eramanaz) eta ondoren, 2. neurketa bat burutuko da lehen neurketarekin alderatzeko asmoz.\nMaialen Alkorta, Atxabaltamugiko teknikaria\n← Nola eraiki dezakegu Gorpuntz Hezkuntza esanguratsu bat?\nLas no fiestas y el no deporte →


PSE GIPUZKOA: Berriak: San Martziak zelaiko kale-zurruta kontrolatzeko baliabideak eskatu dizkio udalari, Bergarako PSE-EEk\nBergarako kaleetan litroak egitea da ohikoena, eta poliziaren kontrolpean jartzeko eskatu dio udalari, Alberto Alonso, talde sozialistaren bozeramaileak. Zehazki, San Martzialeko zelaietara hurbiltzen direnen joan-etorriak eta ibilbideak udaltzaingoekin kontrolatu behar dira, bertan jende asko biltzen baita, inolako kontrolik gabe. Bere ustez, "moztu" egin behar da, jarduera "arriskutsua" delako, ondorioengatik kezkatuta agertu eta gero.\nBergararrei eta herria bisitatzen dutenei "erantzukizuna" eskatu die, Bergarako PSE-EEko zinegotziak, prentsa-ohar batean. "Bergarako bizilagun gehienak osasun neurriak betetzen ari dira, baina batzuek pandemia gainditu dugula uste dute. Tamalez, ez da horrela. "Ez da ulertzen osasun neurriak ez betetzea, familia askorengan hainbeste min eragin duen pandemia baten aurrean".\nKaleetan-zurrutetan ibiltzea “gizalegearen kontrakotzat” hartzen da. Are gehiago, pandemia existitu aurretik ere debekatuta zegoen. Hala ere, gaur egun, osasun krisia "kutsatze iturri" da eta, horregatik, osasun neurriak betetzeko eta arduraz jokatzeko deia egin du Alonsok.\n"Jakin badakigu gutxiengoa direla betetzen ez dutenak, baina garrantzitsua da gure ekintzekin arduratsuak izateko beharra eskatzea. Bestalde, guztien batasuna lortu behar dugu ezinbestekoa baita pandemia honen aurka borrokatzeko. Gainera, elkarrekin lan egin behar dugu ekonomia- eta sozial-krisiari aurre egin ahal izateko”.\nAzkenik, esan du ez dagoela "formula magikorik" Covid-19ren aurka borrokatzeko, gutako bakoitzak hartzen ditugun osasun-neurriek gu eta gainerakoak babesten gaituzte, eta, horregatik, erantzukizuna handitzeko eskatu die herritarrei.


Babarrun festa herrikoia, azaroaren 25ean - Noticias - Ibarra\nBabarrun festa herrikoia, azaroaren 25ean\nEgun osoko egitarua antolatu du Hauspoa elkarteak\nDatorren azaroaren 25ean, larunbata, Hauspoa kultur elkarteak antolaturiko VIII. Babarrun lehiaketa ibartarra ospatuko da herrian. Goizeko bederatzietan elkartuko dira parte hartzaileak herriko plazan eta sua, babarrunak eta ura emango zaizkie. Gero bakoitzak nahi duen gisan prestatu ahal izango ditu. Parte hartu nahi duenak Zubiaurre, Atari eta Txumitxa tabernetan eman ahal izango du izena horretarako jarrita dauden orrietan. Lehen hiru sailkatuentzat egongo da saria.\nEra berean, hamabietatik aurrera, Ibarrako V. sagardoa nork ondoen atera txapelketa jokatuko da. Parte hartu nahi dutenek, aipatutako tabernetan jarritako zerrendetan izena eman beharko dute, edota egunean bertan, goizeko 11:30ak baino lehen plazara bertaratuz egin ahal izango dute.\nLehiaketaren ondoren, herri bazkaria egingo da plazan nahi duen guztiarentzat eta horretarako salgai jarriko dira txartelak herriko tabernetan. Helduek 15 € eta umeek 4 €ren truke.\nBazkalostean ere egitarau politak jarraituko du. Arratsaldeko 16:30ean sari-banaketak egin ostean, herrian zehar kantu-jira egingo da (18:00etan), eta emakumeen aurkako indarkeriaren nazioarteko egunaren harira, gaztetxean “Autobiographikal” poesia-antzerkitu emanaldiaz gozatzeko aukera izango da (18:00etan).\nEgunari amaiera emateko, 20:30etik aurrera, afari-merienda izango da gaztetxean.


Erosi 2 MusclePharm Asalto eta Get a free creatina at MMAWarehouse! Eskaintza Baliozko azken hornikuntzako bitartean - Fitness jaistea\nHasiera » MMAWarehouse » Erosi 2 MusclePharm Asalto eta Get a Free Creatine at MMAWarehouse! Eskaintza Baliozko azken hornidurak\nFitnessRebates.com 2 Erosi 1 Free Deal bat erosi du MMAWarehouse.com!\nErosi 2 MusclePharm Asalto eta Get a Free Creatine\nEskaintza 5 / 1 / 13 bidez baliozkoa\nErosi 2 MusclePharm Asalto eta lortu Creatina doakoa MMAWarehouse.com gunean! Eskaintza erabilgarria iraungitzen den bitartean.\nEskaintza 4 / 18 / 2013 2 gisa balio du: 00 AM EST. * Produktuen prezioak eta erabilgarritasuna zehaztuta daude adierazitako data / orduaren arabera eta aldatu egiten dira.\nMusclePharm Assault ™ Aurre-errendimendua anplifikadorea\nBABESLEAK LAGUNTZEN DITUZTEN TRAINAK\nAssault®-k entrenatzaileen ahalmenarekin borrokalari bat eskaintzen du. Horrela, prestakuntza-maila handitzen laguntzen du. Horrela, Assault® kontsumitzen duzu prestakuntzaren aurretik, edo zure entrenamenduaren lehen zatian zehar zaintzea. Zure zerbitzurako lehenbizitik aurrera, errendimendu-bultzada handitu dezakezu. *\nAssault® MusclePharm-ek entrenamendu ikertuena MusclePharm Sports Science Center artearen egoera garatu du. Atletek bezala, muskulu-eraikuntzako botere larria baino gehiago egin nahi genuen. Segurtasun-barra zerua altua ezartzen dugu atletek jakin dezaten euren gorputzak osagarri handiak dituztela. Harro gaude Assault-ek NSF eta Informed Choice-ek debekatu diren substantzia librea bezalako ziurtagiriak dituela ziurtatzeko.\nApirilaren 18, 2013 FitnessRebates MMAWarehouse, Pre-entrenamendu, Suplementos Iruzkina No\tb2g1 musclepharm, erosi 2 lortzeko 1 free musclepharm, Free creatina muscularfarm erasoarekin, Muscle pharm erosi 2 lortzeko 1 dohainik, MusclePharm Assault b2g1, MusclePharm Assault erosi 2 lortzeko 1 dohainik, MusclePharm Asalto creatina eskaintza, Musclepharm erosi 2 lortzeko 1 dohainik


About: David Saul Marshall\nDavid Saul Marshall (Singapur, 1908ko martxoaren 12a - ibidem, 1995eko abenduaren 12a) Singapurko abokatu, politiko eta diplomatikoa izan zen. Familia judu batean sortu zen. Saltzaile gisa eta ontziola bateko langile gisa lanean aritu ondoren, Londresa aldatu zen zuzenbideko ikasketak egitera; harrezkero, Britainia Handian lan egin zuen 1937. urtera arte, eta bere sorterrian 1938tik aurrera. Japoniarrek Singapur eraso zutenean gerrako preso hartu zuten (1942), eta 1946. urtean Singapurra itzuli zenean berriro hasi zen zuzenbidean lanean. Abokatu gisa lanean ari zela hasi zen politika-gaiez kezkatzen, eta joera progresista moderatuaren baitan jardun zuen politikagintzan. Singapurko Langileen Frontearen garaipena bideratu zuen 1955. urteko hauteskundeetan, eta hauteskunde haien ondoren Lehen Ministro izendatu zuten. Baina Singapur Erresuma Batuarengandik askatzeko elkarrizketetan ez zuen emaitza onik lortu, eta gizartean haserrea piztu zelarik, bertan behera utzi behar izan zuen kargu hura, handik urtebetera; oposizioan egon zen denboran ez zuen garrantzizko beste lanik egin. 1978an Parisa joan zen enbaxadore, eta 1993. urtean sorterrira itzuli zenez gero, heriotza-zigorraren kontrako lanean eta beste zenbait gai humanitarioren ingurukoetan nabarmendu zen. (eu)\nDavid Saul Marshall (Singapur, 1908ko martxoaren 12a - ibidem, 1995eko abenduaren 12a) Singapurko abokatu, politiko eta diplomatikoa izan zen. Familia judu batean sortu zen. Saltzaile gisa eta ontziola bateko langile gisa lanean aritu ondoren, Londresa aldatu zen zuzenbideko ikasketak egitera; harrezkero, Britainia Handian lan egin zuen 1937. urtera arte, eta bere sorterrian 1938tik aurrera. Japoniarrek Singapur eraso zutenean gerrako preso hartu zuten (1942), eta 1946. urtean Singapurra itzuli zenean berriro hasi zen zuzenbidean lanean. Abokatu gisa lanean ari zela hasi zen politika-gaiez kezkatzen, eta joera progresista moderatuaren baitan jardun zuen politikagintzan. Singapurko Langileen Frontearen garaipena bideratu zuen 1955. urteko hauteskundeetan, eta hauteskunde haien ondoren Lehen (eu)\nDavid Saul Marshall (eu)\ndbr:David Saul Marshall\nwikidata:David Saul Marshall\ndbpedia-de:David Saul Marshall\ndbpedia-es:David Saul Marshall\ndbpedia-fr:David Saul Marshall\ndbpedia-id:David Saul Marshall\ndbpedia-pt:David Saul Marshall\ndbpedia-wikidata:David Saul Marshall


2014-10-10 2015-01-27 Leave a comment\nEragile Sozial eta Sindikatuen Guneak TTIP, CETA, TISA eta merkataritza librearen agenda korporatiboa salatzeko Europa mailan sektore anitzeko ekintza egun dezentralizatuari jarraituz Bilbon eta Iruñeean ekimen ezberdinak egin dituzte. Bilbon, goizeko 10etan, Alde Zaharreko La Bolsa eraikinean hitzaldi bat izan da eta ondorenean Arriaga plazan Merkatu Gardena egin da. Iruñean sentsibilizazio eguna izan da. Continue reading →\n2014-10-09 2015-01-27 Leave a comment\nDatozen urteetako egoera politikoa, ekonomikoa eta soziala guztiz baldintzatuko dute Merkataritzako eta Inbertsioko Elkarte Trasanlantikoak (TTIP ingelesez) edo AEB eta Europako Batasunaren Merkataritza Askearen Itunak. Iragarpenak beteko balira, litekeena da 2016. urtean Itun hau Europako Parlamentuak onartzea (ez litzateke erreferendumean berretsiko). Filtrazioen bidez ezagutzen ari garen datuok eta nagusi den obskurantismoak jendarte eta ekologia mugimenduaren eta sindikatuen alarma guztiak piztu ditu. Continue reading →\n2014-10-07 2015-01-27 Leave a comment\nEuskal Herriko eragile sozial eta sindikalek TTIP, CETA, TISA eta merkataritza librearen agenda korporatiboa salatzeko Europa mailan urriaren 10ean burutuko den sektore anitzeko ekintza egunean parte hartzeko deia luzatu dute. Bilbon, goizeko 10etan, Alde Zaharreko La Bolsa eraikinean hitzaldi bat antolatu dute euskal eragile eta sindikatuek, ondorenean Arriaga plazan Merkatu Gardena egingo da. Iruñean sentsibilizazio eguna izango da. Continue reading →\n2014-10-06 2015-01-27 1 Comment\nEuskal Herriko Eskubide Sozialen Kartak ikasturtea hasi zuen pasadan larunbatean Eibarren kurtso honetarako plangintza eta antolaketa zehaztuz. Honekin batera, Merkataritza Askeko Itun Trasatlantikoaren kontrako adierazpena onartu zuten bertan parte hartzen duten eragile eta sindikatuek. Continue reading →


Larrialdietarako sukaldaritza: 2014/06 - 2014/07\nGaur “Kuia kremaren” errezeta ekartzen dizuegu, oso erraza eta azkarra izateagatik azpimarragarria dena. Ziur gaude, gainera, pertsona gehienen gustukoa izango dela.\nHurrengo osagaiak erabiliko ditugu bi anoetarako:\n750 g. kuia (azalik eta hazirik gabekoa)\n100 ml. Ura\nLehen komentatu dizuegun moduan, errezeta hau prestatzea oso erraza da.\nEgingo dugun lehendabiziko gauza eltze azkar bat sutan ipintzea izango da, olio zorrotadatxo batekin batera. Olioa beroa dagoenean tipula txikituta gehituko dugu. Tipula kolorez aldatu denean, kuia kuboz moztuta gehituko dugu, ura eta gatza pixka bat botatzen aldi berean. Hori eginda daukagunean, eltzea itxiko dugu eta 5 minutuz utziko dugu irakinez.\nBakarrik gauza bat falta zaigu, eltzea sutatik erretiratzea eta noski, irabiagailu elektrikoa erabiliz barazkiak xehatzea.\nNahi izatekotan, puntu honetan piperbeltza pixka bat bota dezakezue (puntu berezi bat eman dio kremari).\nKuia kremako anoa bat\nBidaltzailea Joan R. López a 17:08 No hay comentarios:\nArrautza puskatuak gulak eta izokin ketua txirbilekin\nOroitzen zarete orain dela hilabete batzuk gune honetan aurkeztu genituen arrautzengatik? Bai, ezta? “Arrautza puskatuak urdaiazpiko txirbilekin” prestatzeko erabili genuen errezeta primerakoa da, zaporetsua, erraza, berezia…\nAurreko egunean, etxean pentsatzen geundela, errezetari buelta bat ematea erabaki genuen, eta urdaiazpikoa itsasoko osagai pare batengatik aldatzea erabaki genuen. Eta lortu genuen emaitza hain berezia iruditu zitzaigunez, errezeta esparru honetan argitaratzea erabaki dugu.\nErrezeta hau egiteko bi pertsonentzat, hurrengo osagaiak erabiliko ditugu:\n2 Patata handia\n100 g izokin ketua moztuta\nLehenengo urratsa patatak zuritzea da eta, hori egin eta gero, patatak garbituko ditugu geroxeago makilatxoetan moztuz. Bitartean, zartagin bat olio askorekin sutan ipiniko dugu, olioa berotu arte.\nOlioa beroa dagoenean, patatak zartaginean ipiniko ditugu behar bezala urreztatu arte, hori bai, noizean behin nahasteaz ez zarete ahaztu behar. Patatak urreztatuak daudenean, plateretan banatuko ditugu.\nSoberako oliotan, zerrendetara moztutako pipermina eta baratxuri atala jarriko ditugu. Apur bat urreztatzen direnean, “gulak” gehituko ditugu eta minutu pare batez sutan mantenduko ditugu. Azkenean, gulak sutatik aldenduta pataten gainean jarriko ditugu. Gauza bera egingo dugu izokin ketuarekin (Kontuz! Osagai hau zartaginetik ez duzue pasatu behar!).\nMomentu honetan azken urratsa falta zaigu, bai, arrautzak frijitzea.\nArrautzak frijitzeko, zartagin bat olio askorekin jarriko dugu sutan. Olioa beroa dagoenean, arrautza bat bota zartaginean gatz pittin batekin eta suan utziko dugu arrautza ondo frijitu arte. Hori gertatzen denean, arrautza kenduko dugu sutik espatula bat erabiliz eta pataten gainean arrautza frijitua jarriko dugu. Urrats hori egin beharko dugu arrautza bakoitzarekin.\nBakarrik gauza bat falta zaigu errezeta amaitzeko, arrautzak puskatzea. Eta hori egiteko metodo pilo bat dugu, guk erabiliko dugu koilara bat. Bai, ondo irakurri duzue... koilarekin arrautzak moztuko ditugu eta gero guztia nahastuko dugu.\nEta hau da, emaitza posible bat:\nBidaltzailea Joan R. López a 17:37 No hay comentarios:\nArrautza puskatuak gulak eta izokin ketua txirbile...


Bizkarrezurreko taulak larrialdi erreskate protokoloetan inflexio puntu bat suposatu du: bere aldakortasun handiak erabilera zabala eta gero eta ospea handiagoa izan du\nBizkarrezurreko taula, larrialdiko erreskateetarako oinarrizko tresna\nIzan ere, bizkarrezurreko taulak rol nagusia hartu du helikopteroen erreskate, mendiko erreskate eta ur salbamendu operazioetan.\nNoski, oraindik ere ezinbestekoa den arren anbulantzia: bizkarrezurreko lesioak izanez gero, adibidez, errepide istripuetan, onena izaten jarraitzen du ekipamendua gaixoa immobilizatzeagatik.\nRock Pin bizkarrezurreko ohatila zurruna / Rock Pin Max, Spencer bizkarrezurreko taula aldea lortzeko\nBizkarrezurreko ohatila zurruna Rock Pin / Rock Pin Max bilketa garraiatzeko eta gaixoarentzako sistema da inmobilizatzeko bizkarrezurreko lesio ustezkoarekin.\nPazientea altxatzea azkarra eta segurua da nylon / uhala Rock Straps sistemari esker: haien errendimendu gaitasunak gaixoaren altxamendu segurua ahalbidetzen du, erauzketa edo egoera arriskutsuetan garraiatzean ere.\nSpencer Rock guztiz bateragarria da Spencer lepokoekin, eta horiekin integratzen da gaur egun dagoen bizkarrezurreko immobilizazio sistema aurreratuena osatzeko.\nGainera, Spencer Rock saski-oheetan egon daiteke.\nTaula altxatzea lurretik distantzia maximizatzeko bereziki diseinatutako heldulekuei esker errazten da.\nUretan, mendian eta errepidean erreskatatzeko erabil daiteke.\nSPENCER PRODUKTUARI BURUZ GEHIAGO JAKIN NAHI AL DUZU? IKUSI GURE STANDA LARRIALDI EXPOAN\nSpencer Rock Pin / Rock Pin Max bizkarrezurreko taula: ezaugarriak eta berezitasunak\nErreskate taldeek estimatzen duten Rock berezi batek ezaguna egin den ezaugarri teknikoak uztartzen ditu gerrikoak taulan lotzeko sistema integratuarekin.\nAlboko heldulekuetan elementuak sartzen dira, biktearen immobilizazio-uhalak mosketoi-terminal batekin ainguratzeko azkar eta seguru egiteko erraz lotzeko eta desegiteko eragiketak egiteko.\nSpencer Rock bizkarrezurreko taula pieza bakarrean moldatuta dago dentsitate handiko polietilenoz, poliuretano hedatuarekin injektatuta.\nBere forma ahulak, kolpearen eta korrosioaren aurkako erresistentzia, karga-ahalmena, egina den materiala (flotagarria egiten du eta uretan erreskatatzeko egokia ere bada), iraunkortasuna eta higiene erraztasuna ditu ezaugarri.\nBISITA SPENCER-EN BOTA BIRTUALA HEMEN KLIKATUZ\nPazienteen eta salbamenduen segurtasuna, 10G sentsore zorrotzarekin Spencerrek ez du arriskurik Anbulantzian\nEbakuazio Aulkiak: Esku-hartzeak akats-marjinarik aurreikusten ez duenean, Spencer-ek irristatu dezake.\nBiriketako Aireztapena Anbulantzietan: Pazientearen Egonaldi Denborak areagotzea, Funtsezko Bikaintasun Erantzunak\nAhmedabad (India): GCS Ospitaleak Nazioarteko Erizainen Eguna ospatzen du COVID gaixoekin


AZKEN PORTURAINO | Politika | Berria\nEuskal presoak. Kartzeletarako bidaiak\nMirentxin gidarietako boluntarioak, gidatzen. NAGORE ARIN Tamaina handiagoan ikusi\nMaddi Ane Txoperena Iribarren - Berriemaile berezia\nErran presoak eta erantzun errepidea. Edo kilometroak. Gasolindegiak. Andaluzia. Puerto de Santamaria. Pedro Sanchez Espainiako Gobernuan denetik, Euskal Herri ingurura hurbildu dituzte 50 bat euskal preso, baina urrunean dira oraindik gehienak. Puerto I eta III espetxeetan, erraterako, hogei: Villabonatik (Gipuzkoa) 1.010 kilometrora, zehazki; 2.020, joan-etorria kalkulatuta. 2020ko urriaren 9a da: Villabonatik abiatu da BERRIA, hainbat seniderekin, euren asteburueroko errealitatea hurbiletik ezagutzeko. Asteburu hartako kronika da hau. Kronika posible bat, bertze hainbaten artean.\nGaua eta urduritasuna\n19:15 dira Villabonako gasolindegian. Furgoneta handi zuri bat zain dago; zain, barneko bi gidariak ere. «Mirentxin?». «Bai» erantzun du batek, serio. Mirentxin gidarien furgoneta da, gasolinaren depositua bete berria. Gidariak urduri daude: «Ez al zen 19:00etan?». 19:00etarako jaso dute batzuek ordua, baina bertze batzuek 19:30erako, eta nahastea sortu da. Nahaste txikia: tentsioa sortu duena. «Lasai gizona, denbora pila daukagu oraindik!», lasaitu du bertze gidariak, txantxaz: orduak pasatuko dituzte bidean; gutxienez hamabi, hara iritsi arte. Segidan ailegatu dira bidaideak: bi emakume eta gizon bat, Hernanitik. Zizurkilgo bertze mutil bat, gero; eta egin dute borobil bat, ohartu gabe. «Nola duzue izena?». Batzuek elkar ezagutzen dute aurreko bisitetatik, eta segituan hasi dira bidaiarien arteko solasaldiak: lasaitu da giroa. «Denak gaude? Bagoaz».\n«Inporta zaizu atzeko eserlekuan jartzea?». Nerea Iraola da, Josu Ordoñez euskal presoaren bikotekidea —2002tik dago preso—. Manta eta kuxina ekarri ditu, eta nabari zaio esperientzia: «Atzeko eserlekuak etzan egiten dira...», dio irribarrez, eskean. Lo egiteko asmo irmoa du: bi bisean biseko dauzka biharamun goizean, ailegatu eta berehala —bertze kartzela anitzetan ez bezala, Puerton ez dituzte aurrez aurreko bisitak eten—. Ez da prestatua datorren bakarra: ondoan duen emakumeak ere kuxina eta manta ekarri ditu, eta segituan hartu du lotarako postura, oraindik ilunabarra izan arren. Bikotekidearengana doa hura ere: Ibai Beobiderengana. Kazetariei ohartarazpena egin die Iraolak: «Joatean ez dugu asko hitz egiten, e! Eta ni lo harrapatuko nauzue, segur aski», irribarrez. «Urduri joaten gara, eta aste osoko nekea gainean... Ni ostegunetik egoten naiz ja urduri». Ondoko emakumeak azaldu du urduritasunaren zergatietako bat: «Aurreko astean istripua izan zen, eta...». Pozik doala dio, halere: «Maite ditugunak ikustera».\nEuri langarra ari du Gipuzkoan, baina Arabara hurbiltzerako atertzen hasi du. Eta gautu. Hurrengo geltokia: Lopida (Gasteiz). Gasolindegi handi bat hiriaren kanpoaldean, presoen senideek ongi ezagutzen dutena: han dago Almeriara doan furgoneta ere, zain. Eta Bilbotik etorri da bertze furgoneta bat, grisa, Puertora joanen dena furgoneta zuriarekin. Biak elkartuta, berriro abiatu dira bidean. 21:00ak pasata dira.\nJuancar Sanchezek azaldu du Manex Castro euskal presoa ikustera doala. «Kuadrillakoa da». 11 urte daramatza espetxean. «Lagun batekin etortzen naiz normalean, baina koronabirusagatik bisitara pertsona bakarra sartzen uzten dute orain», eta kexu da. Autobusa ere horregatik ez da ateratzen azkenaldian: gero eta preso gutxiago daude Puerton, eta bisitariak ere gero eta gutxiago dira, murrizketengatik. «Nik nahiago dut autobusean; hobeto egiten da lo. Azkenean, hemen...», eserleku zurrunari begira. Eta inpotentziazko kexa: «Hainbesteko bidaia 40 minuturako...». Kristalak bereiziko ditu kuadrillako bi kideak.\nKristalaren gibelean ikusiko du Mikel Arrieta laguna Josu Zigandak ere. «Duela bost hilabete joan nintzen azkeneko aldiz. Laguna dut. Lagun mina». Hogei urte daramatza espetxean, eta Zigandak badaki zer den hori: «Nik 24 urte egin nituen barruan». Horietako anitz Puerto de Santamariako kartzelan egin zituen: oroitzapenak piztuko zaizkio eraikina ikustean. Baina Arrieta Algecirasen dago: Euskal Herritik urrunen dagoen espetxean. Puertora joan ondoren, haraino joanen da bi gidariekin batera, beraz. 2.200 kilometroko joan-etorria guztira.\nOraindik anitz falta da, ordea. Villafria. Villazopeque. Quintana del Puente. 23:00 aldera, afaltzeko geldialdia, gasolindegi handi batean. Norberak bere ogitartekoa eta bere solasak. Zigandak azaldu du nola ama hil zitzaion espetxean zegoela. Despeditzen utzi ziotela zendu baino lehen, eta eraman zutela horretarako Zaballara. Baina gero Jaenera mugitu zutela, «zigor gisa». Ezin izan zela joan hiletara. Iraola: «Okerrena hori da: gurasoak zaharrak direnean ezin direla joan preso duten semea edo alaba bisitatzera». Berriro bidean. Torquemada. Palencia. Dueñas. Tordesillas. Ahal izan duenak lo hartu du. Mantapean denak, baina hotza sartzen da oinetatik. Amets artean gidarien ahotsak. «Gasolina garesti zegok, e!». Saiatu postura hartzen, eta eman buelta. «Honek komuna izango dik?». Berriz ernatu. «Non gaudek?». «Pasatu diagu Salamanca». Biribilgune batean bueltaka. «Portugalera ezetz!!». Anaiak dira gidariak: nabari zaie.\nElkarbizitza eta esperoa\nJerez de La Fronterara iritsita, oraindik izarrak ikusten dira. 07:30 dira. Zerua garbi-garbi dago. Cadiz da, Andaluzia. Aparkaleku batean jaitsi dira bidaiaririk gehienak, eta bi gidariek eta Zigandak aurrera segitu dute: bertze ehun kilometro, Algeciraseraino. Furgoneta grisa etorri da aparkalekuan daudenen bila: Puerto de Santamariako kartzelen ondoan dagoen gasolindegi batean utzi dituzte lehen furgoneta horretan zihoazenak, eta orain zurikoak ere hara eramanen dituzte. «El Cepo ez dago oraindik irekita. Egon zarete inoiz El Cepon?». Ezezkoa, kazetariek. «Ez? Ikusiko duzue», irriz: zerbait berezia ikustearen iragarpena. Gasolindegiko kafetegian ehizara doazen gizon andaluziarren artean hartu dute denek kafea, eta bisean bisekoetara sartu behar dutenek ostatuko komuna erabili dute arropaz aldatzeko: lo egiteko arropa erosoetatik itxura ona ematekoetara. Bidean Puerto Ien utzi dute Iraola, urduri baina irribarretsu. Bertze guziak El Cepora: eguzkia pixkanaka ateratzen ari da.\nNola definitu El Cepo: ostatu bat ezerezaren erdian, barne eta kanpo terrazaduna, atsegina. Eta, hortik aitzina, berdin du zer deskribatzen duzun, ezen Espainiako banderaren koloreak izanen baititu: zerbitzariaren kamisetaren ertzak, kafearekin batera ateratzen duten azukreak, espaloiaren izkinak, terrazako paretak... Denak du kolore gorri hori gorria. Eta, barraren gibelean, askotariko intsigniak: Guardia Zibilarenak gehienak, militarrenak batzuk; Berreskura dezagun Espainia dioen tela zati bat; eta trikornioak. «Zer nahi duzu?», tabernariak, atseginez. «Kafe bat eta pare bat tostada, mesedez», senideak, adeitsu.\nJon Rosales algortarrak azaldu du Kataluniako bandera independentista bat ere badutela barnean, urriaren 1ean Poliziak «konfiskatua», «garaikur gisa». «Nik beti esaten dut: ezagutuko ez bazenu zer-nolako errespetua dagoen haien eta senideen zein lagunen artean, pentsatuko zenuke egin dituzten gauza batzuk probokazio hutsa direla. Esteladarena, adibidez, sartzen zaren momentutik muturreko bat hartzea bezala da». Baina guztiek egin dute bat: tratu adeitsua eskaini diete beti El Cepon. «Udan, opor etenaldia egiten dutenean eta itxita dagoenean, askotan portatzen dira. Bueno, askotan ez: beti. Irekitzera etortzen dira, eta ematen digute aukera motxilak utzi ahal izateko». Rosalesek azaldu du berdin egin zutela eraikina obretan zutenean. «Atzean badituzte ospakizunetarako erabiltzen dituzten jantoki moduko batzuk, eta bat erabilgarri uzten ziguten guretzat espresuki, nahiz eta hau itxita egon». Jabeetako bat hil zenean, berdin: «Haietako bat moto istripuan hil zen, eta itxita zegoen. Hala ere, autobusa etortzean eduki zuten etortzeko detailea, eta atea irekitzekoa, jendea ez lagatzeko kanpoan». «Kuriosoa da ideologikoki estremoan egonda nola dagoen errespetu bat», erran du bertze batek. «Harreman humanoa da», gehitu du Julen Aginakok. Rosales: «Gainera, haien posizio ideologikoa bizi egiten dute: Voxeko kredentzialak-eta hemen banatu zituzten hauteskundeetan!». «Bakarrik falta da [Santiago] Abascal etortzea bisitan!», Aginakok, txantxetan. «Eta ikusi duzue aparkalekua? Elbarrientzako aparkatze lekuaren partez zer dagoen!?», Ekain Ormaetxeak. Reservado Cuerpos de Seguridad jartzen du: Poliziarentzat erreserbatua. Denek irri karkailak. «Bueno, eta ni, hau esanda, banoa harantz», Rosalesek, mahaitik altxatuta. Aitor Cotano kuadrillakoarengana doa, Puerto IIIra. Hamabi urte daramatza lagunak espetxean.\nAginako ardo kopari begira gelditu da, bisitaren ordua noiz ailegatuko zain. Lehenbiziko bisita du: urduri dago, eta hunkituta. «Bizitza osoko lehen bisita, e!», zehaztu du: «Orain arte ez didate utzi». Espetxean egondakoa da hura ere, 1997tik 1998ra, eta horregatik ukatu diote orain arte lagunengana joatea —Herri Batasuneko mahai nazionaleko kide izandakoa da—: «Berria naiz honetan. Bisitak jaso izan ditut, baina egin, sekula ez». Joseba Lerinengana doa: laguna du, eta hamar urte baino «askoz gehiago» daramatza ikusi gabe: «Ez dakit zenbat, urte asko». Ez du begirik bildu gau osoan, «gogorra» egin baitzaio furgonetako bidaia, baina gogotsu dago: «Barruan egotea tokatu zaigunok badakigu presoei zer-nolako arnasa eta indarra ematen dien bisitak». Azken ardo tragoa, eta badoa, oinez, Puerto I espetxe gorrira, bertze lagun bat ikustera doan bertze euskal herritar batekin. Hark azkeneko bisita du Puerton: «Laster mugituko dute laguna, Valladolidera».\nSentimendu nahasketa bat\nBisita ondorengo mementoak sentimendu nahaspila bat dira. Bakoitzak dauka bere errituala: batzuek telefonoz hitz egiteari ekiten diote segidan, senide edo lagunei abisua emateko. Ormaetxearen kasua da: telefonoari eutsi dio atera bezain laster. «Bere gurasoekin hitz egin dugu, eta pozik, dena ondo joan delako», azaldu du. Bertze batzuk pentsakor gelditu dira, isilik. Solasaldi katramilatuak dituzte bertze batzuek: goraintziak bati eta bertzeari, kartzelako berriak, egoera politikoari buruzko analisiak...\nZer moduz galdetuta, guzien erantzuna antzekoa da. «Oso ondo, baina motza; motzegia», dio Sanchezek: «Kanpoan egoten zara ia ordu eta erdi itxaroten, eta gero barruan 40 minutu bakarrik». Kexu da espetxeak jarri dituen baldintzekin: «Guri esaten digute bat bakarrik sar gaitezkeela, eta mintzategi batzuetan lau edo bost zeuden!». Xabier Arriluzeari ere «oso azkar» pasatu zaio: «Konturatu ordurako, amaitu da». «Ez digu utzi ezta bost minutu gehiago ere», kexatu da emakume bat. Ormaetxea: «Orain, bisita eginda, oso pozik laguna ikusteaz, baina pena: hor utzi dugula, eta ez datorrela gurekin». Arriluzeak azaldu du kezkatuta ikusi duela espetxean duen Dani Pastor laguna, Iñaki Bilbao Txikito-ren gose grebagatik. «Mundua konpontzen ibili gara, 40 minutuan ahal den moduan behintzat, eta, gero, gai delikatuenak: zelan ikusten duen Txikito, ja oso gaizki omen dagoela, uste duela laster ospitalera eraman behar izango dutela. Horrekin pixka bat sufritzen». Bisitatu berri duen Zigor Orbe lagunaren arazoak azaldu ditu Ormaetxeak ere: «Justu orain aldatu dute moduluz, eta egokitzen. Beti gertatzen zaio berdin: azterketa garaietan aldatu egiten dutela moduluz. Kasualitatez, beti gertatzen zaio azterketa garaietan. Ja zaila bada ikastea kartzelan, modulu aldaketak, miaketak... dena erraztasuna», dio ironiaz.\nJoseba Uribarri kontent atera da: laguna ikusteaz kontent. Unai Parot du laguna, 30 daramatzana preso. «Oso ondo ikusi dut», dio, gazteleraz. Duela 30 urte baino gehiago ezagutu zuen Parot, Lapurdin errefuxiatua zela: «Hamabost egun lehenago-edo ikastolako festa batean egon ginen. Haren alaba eta nire semea haurtzaindegi berean zeuden, eta umearen ama negarrez atzeman nuen egun hartan. Zer gertatzen zitzaion, eta Unai atxilotu zutela!». Duela lau urte ikusi zuen berriro: «Ez nuen ikusia duela lau urte bisitan joan nintzaion arte, eta esan zidan lehenengo gauza: 'Arraioa, nola zahartu zaren!'. 'Eta zuk zer uste duzu, lehen bezala zaudela?'. Ordutik irri asko egiten dugu». Algecirasen zegoen Unai Fano presoari bisitan joan ohi zitzaiolako hasi zen Parotengana ere joaten: «Harri batez bi xori: bidaia berean bi bisita egiten nituen». Orain Basaurin dago Fano, baina Uribarrik segitzen du Puertora joaten: «Eta Unai Parot libratzen duten egunean, munduko besarkadarik handiena eman ondoren, beste norbaiti bisitan etorriko natzaio, zoritxarrez oraindik baten bat gelditzen bada». Desira bat du: «Azken bidaia izan dadila». Eta dolu bat: «Ni ez naiz hain zaharra, baina pentsatzen dut etorri ezin diren aitatxi-amatxiengan, eta... Jada gaizki zebiltzan autobusean, ohatzeetan, eta furgonetan oraindik eta okerrago, ezin etorri izateraino». Hark ez du lorik egin gau osoan. «Hezurrak pixka bat... 71 urte ditut!». Baina sei hilabetez hilero etortzen da, eta umorea ez du galdu: « Bidaien liburua idazten dugun egunean anekdota sail bat sartu beharko dugu!». Aldarrikapenerako tarterik ez du galtzen: «Orain, azeleragailua zapaldu behar dugu: hau da azken txanpa. Atera behar ditugu, eta etxera itzuli behar dute. Bitartean guk segituko dugu astero etortzen, kanpo zati bat barrura eramateko». Kazetariei eskerrak eman dizkie, bidaia zer den ikustera etortzeagatik: «Ni etortzen hasi nintzen arte ez nekien zer zen hau. Sentsibilizatuta nengoen, baina lehen bidaia egin nuen arte ez nintzen ohartzen zer zen hainbeste kilometro egitea 40 minutu egoteko».\nETA BERRIRO ETXERA\nBaina presorik ez bueltan\nAldez aldeko irribarrea dauka Maite Fernandez de Labastidak ere bisitatik atera berritan. Bikotekidearekin egon da, Aitor Agirrebarrenarekin, eta pozik dator: «Aitorrek beti transmititzen digu indarra eta poztasuna. Momentu honetan, txute batekin nago». Nabaritzen zaio. Baina segidan gehitu du, goibelago: «Beste gauza bat izango da buelta». Joanaren eta etorriaren arteko aldea azaldu du: «Etortzean, gehiago kostatzen da lo egitea, eta, bueltan, jota zatoz, nekeagatik, sentimenduengatik, eta guztiagatik batera». Presoa kartzelan gelditzen delako. Azaldu du koronabirusak «ziurgabetasuna» ekarri duela espetxeetara: «Oraindik ez dakigu azaroan bisean bisekoa noiz izango dugun». Eta bidaiak egitea ere zaildu diela: autobusa ez ateratzea horren lekuko. Horrek ezintasuna dakarkie anitzi: «Badago jende bat, bereziki jende heldua, umeak dituena, haurdun daudenak, zailtasuna sortzen diena autobusa ez ateratzeak. Ezberdina da bidaia, askoz neketsuagoa, eta horrek baldintzatu egiten du. Ni autoz bitan jaitsi naiz, eta oso neketsua da». Gutxi geldituta bederatzi ordu direla zehaztu du, eta «ondo» pentsatu beharra dagoela. «Eskerrak Mirentxin daukagun eta Etxerat-eko lagunek laguntzen diguten».\nFernandez de Labastida izan da bisitatik ateratzen azkenetakoa, eta, denak elkartuta, bueltarako bidaiari ekin diote. 14:30 dira. Furgoneta bateko bidaiariek El Cepon bazkaldu dute, eta bertzeak bidean geldituko dira, errepide bazterreko ostatu batean. Bueltako bidaian, solasak: zer moduz diren barnekoak, zein arazo izan dituzten... Zigandak azaldu du kartzelatik ateratzean funtzionarioek erran diotela ez zegoela paketerik hartzeko. Arrietak, ordea, abisua emana zion: «Ez ahaztu paketea!». «Esan diot: 'Begiratu ondo, hor egon behar du'». Berriro ezetz. Zerbitzuburuari deitzeko eskatu dio, eta azkenean eman diote: «Paketeak ezohiko bide bat hartu duela eta galdutzat eman dutela. Ordu erdi itxaron ostean ekarri didate». Ez dago harrituta, ordea, «beti» egin baitituzte halakoak: «Kasualitatea izan daiteke, baina hainbeste aldiz putakeriak egin dizkigute, ez dut kasualitateetan sinesten. Adar jotze bat da. Ez banintz tematu, paketerik gabe geratuko nintzen».\nOrduak aurrera doaz, eta lo hartu dute batzuek. Paisaia ikus daiteke orain: Zilarraren bidea. Aski laua baina zuhaixkaz betea, eta ibairen bat edo bertze, zubi erromatarren bat tarteka. Puerto de Bejar. Guijuelo. Tordesillas. Valladolid pasatuta, gautu du. «Pikoloak!». Argi urdin bat urrunean, eta urduritasuna. Baina ez dago kontrolik: autobideko panel baten argia da. Berriro barea. Airean Berri Txarrak eta Zea Mays: diskografia osoak bueltaka. Txandak gidarien artean. Lo kuluxkak gibelekoek. Euskal Herrira hurbildu ahala, Gasteiz pasatu, eta euri langarra. Ohartu orduko, Villabona. Marmotaren eguna da, marmotaren urteetan.


Irekia Eusko Jaurlaritza - Gobierno Vasco :: Artolazabal: “enplegu-aukera garrantzitsuak egongo dira, batez ere belaunaldien txandakatzea dela eta, eta horiek gazteenengan ekarriko ditu onurak”\nArtolazabal: “enplegu-aukera garrantzitsuak…\nEnplegu eta Ekintzailearen Foroa\n\nArtolazabal: “enplegu-aukera garrantzitsuak egongo dira, batez ere belaunaldien txandakatzea dela eta, eta horiek gazteenengan ekarriko ditu onurak” Iturria: Irekia\n\n\n\n\n“Ia sektore guztiek izango dute enplegu gehiago datozen 15 urteotan; batez besteko hazkunde garbi metatua % 12koa da”\n“Euskadiko gazte unibertsitario berrien lan-aukerak”\nDeustu, 2018 03 13\nBeatriz Artolazabal Eusko Jaurlaritzako Enpleguko eta Gizarte Politiketako sailburuak zera uste du: “enplegu-aukera garrantzitsuak egongo dira, batez ere belaunaldien txandakatzea dela eta, eta horiek gazteenengan ekarriko ditu onurak”. “Ia sektore guztiek izango dute enplegu gehiago datozen 15 urteotan; batez besteko hazkunde garbi metatua % 12koa da”.\nArtolazabalek, gaur goizean, Deustuko Unibertsitateko Enplegu eta Ekintzailetza Foroaren irekiera-ekitaldian parte hartu du; bertan, “Euskadiko gazte unibertsitario berrien lan-aukerak” hitzaldia eman du. Testuinguru berri horretan, sailburuak azaldu duenez, garatuko da enplegua Euskadin. “Gaur egungo lan-merkatuaren egoera orokorrak hobera egin du, modu esanguratsuan; azken urteotan, etengabe hazi da enplegua, industria-birmoldaketaren amaieratik (1995) 2007ra arte, 2008aren eta 2012aren artean enplegua suntsitu duen krisi larria egon da, eta 2013tik suspertze geldoa egon da, baina etengabea”.\n“Gazte-enpleguaren barruan, oraindik hobetzeko zenbait egoera dago, besteak beste: denborazkotasuna, oraindik altua baita; nahi ez den partzialtasun-indize altua, denbora partzialean lanean ari direnen baina lanaldi osoa nahi dutenen aldetik, batik bat emakumeak; eta genero-arraila”, azaldu du sailburuak.\nBeatriz Artolazabalen hitzen arabera, “hobekuntzak gazte unibertsitarioen enpleguaren eremuan izan behar du eragina; izan ere, arazo orokor horiez gainera, arazo bereziak ditu, hezkuntza-mundutik lan-mundurako bidea ez da erraza. Batzuetan esperientziarik gabeko gurpil zoroa gertatzen da, enplegu-aukera gutxi eta esperientziarik ez dagoelako". Bere iritziz, “lan-baldintzak, ordainpekoak eta egonkortasunekoak, ez dira nahiko onak, batik bat lehen enpleguetan”.\n“Orain, testuingurua berria da; aldaketa garrantzitsuak datoz, eta baikorrak izan behar dugu. Egin diren proiekzio guztiek, bai Eusko Jaurlaritzak egin dituenek, bai enpresa-erakundeek beraiek egin dituztenek, enplegua etengabe hazten ari dela adierazten dute; Euskadin milioi bat pertsona enplegatu dago”, esan du enpresa-ordezkarien eta Deustuko ikasleen aurrean.\nBeatriz Artolazabalen hitzen arabera, “enplegu-aukera garrantzitsuak egongo dira, batez ere belaunaldien txandakatzea dela eta, eta horiek gazteenengan ekarriko ditu onurak. Ia sektore guztiek izango dute enplegu gehiago datozen 15 urteotan; batez besteko hazkunde garbi metatua % 12koa da. Egia da sektoreren batek, besteak beste industriarenak, beherakada izan duela, baina, batik bat, tradizioan industria-enpresek garatutako jarduerak kanporatzeko joerarekin du zerikusia”.\n“Betiere azterlan eta proiekzioen arabera, pisu ekonomikoak, Euskadin industriaren aberastasuna sortzeko ikuspuntutik, jarraituko du gure BPGd-aren % 24 inguru mantentzen. Gure herrialdea industrian eta ezagutzari lotutako zerbitzu aurreratuetan oinarritzen da, eta hori da gure indargunea”, esan du Artolazabalek.\nEnpleguko eta Gizarte Politiketako sailburuak azaldu duen egoerak zera islatzen du: “biztanleria aktibo gutxiago: biztanleria nahiko egonkorra, termino globaletan, baina zaharkituagoa; alegia, pertsona gutxiago lan egiteko adinean. Hori ona da gure gazteriaren ikuspuntutik, izan ere, enplegu-aukera gehiago eta hura egiteko jende-kopuru txikiagoa duen egoeran biziko da". Eta ohartarazi du “horrek, gizarte gisa, kezkatu egin behar gaituela, gure gizarte-babeserako sistema ez jasangarriaren tentsioak ekar ditzakeelako, baldin eta produktibitate terminoetan eta balioa sortzeko terminoetan oso modu garrantzitsuan hazteko gai ez bagara”.\nArtolazabalek esan du “enplegu kualifikatuak jarraituko duela pisua hartzen gure ekoizpen-egituran eta hori positiboa dela, unibertsitate-ikasketak dituztenentzat, baina horrek erronka handia dakarrela herrialde gisa, kualifikazioa areagotzeko eta, beraz, hezkuntza-maila txikiagoak dituzten pertsonen enplegagarritasuna”.\n“Euskal enpresek digitalizazio-prozesuetan aurrera egiteko dituzten oztopo nagusiak azaltzen dizkigutenean, esan ohi dute oztopo nagusia “talentuaren defizita” dela; izan ere, zail egiten zaie kualifikazio egokia duten pertsonak aurkitzea, prozesu horietan laguntzeko”, esan du Artolazabal sailburuak.\nBeatriz Artolazabalek Euskadiko lanerako aurreikusten duen egoerak datozen urteotan “4 elementu ikusten ditu, eta horiek modu grafikoan adierazten dute egoera bera: langabezia baxuko egoera orokorra; kualifikazio gutxiko eta ezagutzaren ekonomiara egokitzeko zailtasunak dituzten kolektiboei lana eta laguntza emateko beharra; lan-eremuko malgutasun handiagoa eta, oraindik geldoa izanik ere, genero-arraila txikiagorako joera, batik bat lanbide-garapenerako aukerei dagokienez, eta emakume eta gizonen parte-hartzean oreka handiagoa sektore ekonomikoetan”.\n“Unibertsitateko prestakuntza duala dela eta, ereduan sakondu behar dugu; hori, batik bat, lanbide-heziketaren eremuan landu dugu, eta zabaltzen jarraitu behar dugu, baita unibertsitate-eremura ere, harik eta, 2019-2020 ikasturtean, prestakuntza dualaren eskaintza gutxienez graduko eta masterretako 20 titulutara iritsi arte”, esan du.\nArtolazabalen hitzen arabera, “prestakuntzan oinarritzen da etengabeko ikaskuntzaren garrantzia eta, hori dela eta, aukera formalak eta informalak-digitalak aprobetxatu behar dira. Aldaketak normaltasunez bizi behar ditugu; izan ere, gero eta sakonagoak eta azkarragoak izango dira. Beraz, gaitasun pertsonalak topera garatzea gomendatzen dut: talde-lana, sormena, berrikuntza, ekintzailetza, hizkuntzak… Azken batean, gure marka pertsonala lantzea, produktibitate jasangarriko, ongizateko eta balioa sortzeko terminoetan hazten jarraitzeko”.\nArtolazabal_Deusto_cas.MP3 behera kargatu (500 KB)\nArtolazabal_Deusto_eus.MP3 behera kargatu (400 KB)


Getxo - Getxon bizi - Getxo Kirolak - Eskola kirola - Igeriketa eskolarra\nHasiera Getxon bizi Getxo Kirolak Eskola kirola Igeriketa eskolarra\nInstalazioak eta kontaktua\nTarifak eta izapideak\nFadurako irekiera Covid-19\nEgin kirola etxean!\nOnline kirol ikastaroak\nEntrenamendu pertsonalizatuak (Fitness-muskulazio gimnasioa)\nIkusi gure bideoak YouTuben\nEtxean kirola eginez gero, partekatu sare sozialetan\nOsasun eta edertasun zerbitzua\nGetxo, 2014ko Europako Kirolaren Hiri Onena\nAntolakuntza eta gardentasuna\n‘Multikirolak’ programaren bitartez, Getxoko ikasleek kirol-eskaintza anitza izatea lortu nahi dugu, kirol-mota horiek ezagutu ditzaten. Modu horretan, modalitateren bat edo bestea hautatzeko unean, erabaki egokia hartzen lagunduko dieten esperientziak izango dituzte.\n‘Multikirolak’ programak antolatutako jarduerei esker, kirolera hurbiltzea bermatzen da, parte hartzen dutenen adinera egokitutako metodologiak jarraituaz (besteak beste, espezializazio goiztiarra saihestea). Halaber, azpimarratu behar da udalerriko elkarteetara eta jarduera fisikoa egiten den espazioetara gerturatzeak kirola egiteko ohitura hartzea errazten duela.\nJarduerak Lehen Hezkuntzako etaparako izaten dira (5, 6, 7, 8, 9 eta 12 urte), eta eskolaz kanpoko ordutegian egiten dira. Programan, gainera, topaketak eta txangoak sartzen dira, eta normalean larunbat eta igande goizetan antolatzen dira.\nLehen Hezkuntzako ikaslea bazara eta ‘Multikirolak’ programan parte hartu nahi baduzu, bete ezazu inprimakia. http://getxomultikirolak.eus:8082/multikirola/\nHemen kontsulta dezakezu 2019-20 denboraldiko egutegia.\nIkastetxeetan zortzi saiotan modalitate bat praktikatu ondoren, haurrei deia egiten zaie lehiaketakoak ez diren topaketak egiteko edo modalitate horrekin zerikusia duten ariketak eta jolasak praktikatzeko.\nAldez aurretik prestatu gabeko kirol-jarduera da, gutxiago ezagutzen dituzten modalitateak ezagutzeko egiten dena. Txangoetan parte hartzen duten haurren senitartekoek ere parte har dezakete.\n‘Multikirolak’ jarduerez gain, eskola-igeriketa programaren bidez, udalerriko ikastetxeetako mila haur baino gehiago hasten dira urtero igeri ikasten.\nPrezipitazio handiagatik 15:00etatil 24:00etara


Eroritakoen Monumenturako zazpi proposamen hautatu ditu Iruñeko Udalak\nKasuetako batek eraikina behera botatzea proposatzen du, eta besteek monumentuari beste esanahi bat ematea, erabilpen berriak emanda.\n656 udali eskatu diete frankismoaren aztarnak beren kaleetatik kentzeko\nLehenengo Memoria Historikoaren Lekuak babesteko prozedura hasi du Foru Gobernuak\nEroritakoen Monumentuaren ingururako nazioarteko ideien lehiaketan aukeratutako zazpi proposamenetan "sentsibilitate desberdinak" daude, Iruñeko Udalaren arabera. Kasuetako batek eraikina behera botatzea proposatzen du, eta beste seiek beste esanahi bat ematea, eraikina osorik edo parte bat mantenduta eta erabilpen berriak emanda.\nHautatutako proposamenak otsailaren 19an erakutsiko dituzte publikoki. Jasotako baliozko 48 proposamenen artean aukeratu dituzte. Joseba Asiron alkatearen hitzetan, "hiri honetan deitutako prozesu parte-hartzaileen artean jendetsuenetariko bat izan da, ez bada jendetsuena".\nZazpiak dira "espazio honetan nola jokatu behar den eta erabilpen posibleen gainean dauden sentsibilitate desberdinen irudikapen zehatzak dira", Asironen arabera. Epaimahaiak proposamenen kalitatea baloratu duela nabarmendu du alkateak, eta hori "berme bat eta poztasunerako arrazoi bat" da.\nBatek eraikina erabat botatzea proposatzen du, oroimenaren espazio berri bat eraikitzeko, eta seik guztiz edo zati bat mantentzea nahi dute, erabilpen berri bat izan dezan: memoriaren, kulturaren edo Sanferminen inguruko museoak, kultur etxea, liburutegia edo Iruñeko Udalaren egoitza, espazioetako batean jolas-erabilpena baztertu gabe.\nHiru proposamen toki taldeenak dira. Guztiek aipatzen dute eraikina eta espazioa aldatzearen beharra, eta guztietan aldatzen da plaza eta desagertzen dira urmaelak eta eskailerak.\nVicente Taberna Urbanismo zuzendariak azaldu duenez, eraikinean esku hartzea, aktibitateen proposamena, inguruan esku hartzea eta teknikoki eta ekonomikoki bideragarri izatea izan ditu kontuan epaimahaiak.


Abal - Wikipedia, entziklopedia askea.\nAbala pertsona batek (abalemaile izenekoa) abaldun baten zorra kitatu edo obligazioa betetzeko hartzen duen konpromiso legala da, abaldunak bere obligazioa betetzen ez badu eta abalemailearen ondasun baten jabetza edo bere kaudimena bermetzat harturik. Obligazioa beteko dela ziurtatzeko berme moduan aurkezten den ondasunari ere abala deritzo. Abalemaile baten abala izatea beharrezkoa izaten da obligazio bat dakarren kontratu bat izenpetu ahal izateko. Oro har, abaldunak abalemaileen konfiantzazko pertsonak izan behar dira, ziurtasun handiz zorra ordaindu edo obligazio beteko dutenak, abalemailearen konpromisoa azkenean bete behar ez izateko.\nAdibidez, Kepak auto bat erosi du behar du eta horretarako mailegu bat eskatzen dio bankuari; mailegua emateko bankuak dirua itzuliko duelako berme bat eskatzen dio. Kepak diru-sarrera finkorik ez duenez eta berme moduan erabil daitekeen beste ondasun baten jabe ez denez, bere aitaren lursail bat abal moduan, berak mailegua itzultzen ez badu, jartzea eskatzen dio. Kepa abalduna da eta bere aita abalemailea. Kepak mailegua ordaintzen ez badu, bankuak aitaren lursaila jasoko du ordainketa moduan.\nAzken aldaketa 4 abendua 2019(e)an, 20:49(e)tan


Fourdrain - Wikipedia, entziklopedia askea.\n49° 36′ 39″ N, 3° 28′ 18″ E / 49.6108°N,3.4717°E / 49.6108; 3.4717Koordenatuak: 49° 36′ 39″ N, 3° 28′ 18″ E / 49.6108°N,3.4717°E / 49.6108; 3.4717\nBrie, Couvron-et-Aumencourt, Crépy, Fressancourt, Saint-Gobain, Saint-Nicolas-aux-Bois eta Versigny\n217 (%51.3) 202 (%47.8)\nFourdrain Frantziako udalerri bat da Aisne departamenduan dagoena, Frantzia Garaia eskualdean. 2013an 428 biztanle zituen.\n2007an udalerrian erroldatutako biztanleak 414 ziren. Familiak 160 ziren, horien artean 36 pertsona bakarrekoak ziren (24 bakarrik bizi ziren gizonak eta 12 bakarrik bizi ziren emakumeak), 64 seme-alabarik gabeko familiak ziren, 56 seme-alabarik gabeko bikoteak ziren eta 4 seme-alabak dituzten guraso-bakarreko familiak ziren.\n2007an 185 etxebizitza zeuden, 165 familiaren etxebizitza nagusia ziren, 13 bigarren erresidentzia ziren eta 7 hutsik zeuden. Etxebizitza guzti hauek 185etxeak ziren. 165 etxebizitza nagusietatik 135 bere jabearen bizilekua ziren, 28 alokairuan okupaturik zeuden eta 2 doan lagata zeuden; 4 etxek bi gela zituzten, 31 etxek hiru zituzten, 31 etxek lau zituzten eta 99 etxek bost zituzten. 110 etxek euren parking plaza propioa zuten azpian. 63 etxetan ibilgailu bat zegoen eta 84 etxetan bat baino gehiago zituzten.\nFourdrain udalerriko biztanleria-piramidea 2009an .\n2007an lan egiteko adina zuten pertsonak 259 ziren, horien artean 204 aktiboak ziren eta 55 inaktiboak ziren. 204 pertsona aktiboetatik 191 lanean zeuden (104 gizon eta 87 emakume) eta 13 langabezian zeuden (2 gizon eta 11 emakume). 55 pertsona inaktiboetatik 19 erretiraturik zeuden, 21 ikasten zeuden eta 15 "bestelako inaktibo" gisa sailkaturik zeuden.\n2009an Fourdrain udalerrian 160 unitate fiskal zeuden, 407 pertsonek osaturik. Pertsona bakoitzeko diru-sarrera fiskalaren mediana urteko 19.864 euro zen.\n2007an zeuden 15 komertzioetatik, 5 eraikuntza enpresak ziren, 3 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 higiezinen enpresa zen, 1 zerbitzu enpresa zen, 2 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Fourdrain udalerrian 3 nekazaritza-ustiategi zeuden.


2019ko azaroaren 22a, ostirala | Ordua Euskal Herrian 05:41:33\nKolonbiako Polizia Nazionalean teniente koronela izatera iritsi zen Omar Rojas Bolaños (Bogota, 1961) soziologo eta ikerlaria. Ejecuciones extrajudiciales en Colombia 2002-2010: Obediencia ciega en campos de batalla ficticios (Exekuzio estrajudizialak Kolonbian 2002-2010: Obedientzia itsua fikziozko gudu-zelaietan) liburuaren bidez Alvaro Uriberen agintaldiko ‘positibo faltsuen’ edo polizia muntaien 10.000 kasu baino gehiago salatu ditu: militarrek nekazari txiroak bahitu, oihanera eraman, odol hotzean hil eta gorpuei gerrillari uniformeak jantzi eta armak eskuetan jarrriz, gatazkan hildakotzat jotzen zituzten. Ihes egin behar izan du Kolonbiatik.\nEufemismoa dirudi hain sarri erabiltzen duzuen “positibo faltsu” izendapenak. Nondik atera da?\nMilitarrek beren burua zuritzeko asmatutako kontzeptua da, ez direlako legez kanpoko exekuzioak ere, estatu hilketak baino. Estatuko agente batek aurrez seinalatutako edo akusatutako pertsona bat akabatzea da exekuzioa. Aldiz, gatazkaren parte ez diren eta aurretik ikertuak izan ez diren pertsonak hiltzea, behe klasekoak izate hutsagatik, estatu hilketak dira.\nAlvaro Uriberen agintaldiko kasuak dira denak?\n2002 eta 2010 arteko Uriberen zortzi urteak jaso ditugu, baina horrek ez du esan nahi aurretik halakorik egin ez zenik. 1994tik 2002ra ere, Andrés Pastranaren agintaldiko 664 kasu ikertu dira. Uribek Segurtasun Demokratikoa politikaren emaitzak iragarri zituenean, 19.405 terroristaren “bajak” aipatu zituen. Gero, nazioarteko justizia epaitegiak eta giza eskubideen taldeek Kolonbiako estatuari galdetu ziotenean 2014an, gobernuak 15.700 aipatu zituen soilik. Fiskaltza nagusiak 4.475 kasu aitortu ditu jada, baina gure ikerketan 10.000 baino gehiago aurkitu ditugu.\nHainbeste hilketa ezkutatzeak ezinezkoa dirudi, nola gertatu da?\n1.176 kasuren lagina hartuta frogatu zen gezurrezko gudu zelai haietan hildakoen %70 nekazariak zirela, %13 indigenak, %6 langileak, %3 aniztasun funtzionaldunak, %3 aginduei uko egindako soldadu eta poliziak... Gutxi batzuk ziren gerrillan eta talde paramilitarretan aritutakoak edo aurrekari penalak zituztenak. Une batez, gobernuak Estatuaren etsaien "garbiketa sozial" moduan azaldu nahi izan zituen positibo faltsuak, baina datuek erakusten dute biktimak beste irizpide baten arabera aukeratzen zituztela: behe klaseetakoak eta babesgabeak ziren; biktimak aukeratzean, lehenetsi egiten zituzten haiengatik galdetuko zuen inor ez zutenak.\n"Biktimak aukeratzean, lehenetsi egiten zituzten haiengatik galdetuko zuen inor ez zutenak"\nZer helbururekin hainbeste hilketa?\nIkerketan frogatu dugu positibo faltsuak Uribek sustatutako Segurtasun Demokratikoa politika delakoaren ondorio direla, militarrei emaitza zehatzen helburuak ezartzen zizkielako. Egungo presidenteorde Marta Lucía Ramirezek adierazi zuen emaitzen arabera ebaluatuko zituela militarrak. Akabatutako terrorista kopuruaren arabera, alegia. Une hartan, Kolonbiak konstituzioan debekatua bazuen ere, heriotza zigorra ezarri zuten. Borreroa edonor zen: poliziak, soldaduak, kartzelazainak... "Barne etsaiaren" kontzeptu militarrean oinarrituta, Segurtasun Demokratikoa politikak ezarri zuen helburuen eta sarien politika, eta hildako terroristen kopurua aurkeztu behar zuten, gerra irabazten ari zirela erakusteko.\nZer sari zuten sarraskiak egiten zituzten soldaduek?\nHilketa bakoitzaren truke soldadu batek bi milioi peso kobratzen zuen (egungo 500 euro). Soldadu talde batek sei hilketa baino gehiago egiten zituenean 30 milioi jasotzen zuen taldeak; ustezko terroristei atzemandako pistola edo fusila aurkeztuz gero, beste 500.000 peso... Diru sariez gain, bestelako sariak ere baziren: dominak, bekak, atzerrirako bidaiak eta beste.\nNondik ateratzen zen sari horien dirua?\nAlde batetik, ‘armadaren diru bereziak’ izeneko aurrekontu sailetik, baina baita Kolonbia Planetik ere. 1999an Uriberen gobernuak AEBekin sinatutako ituna da azken hau, narkotrafikoaren eta gerrillaren aurkako politikak ezarri zituena.\nKoordinazio edo estrategiarik izan zen positibo faltsuen kasuan?\nBai, ezein positibo faltsu ez zen ausaz gertatu, plangintza militar baten ondorio ziren. Aurretik, bilera batzuetan militarrak arloka bildu eta operazioa prestatzen zuten, koordinazioa ezarri eta jarraibideak ematen zituzten, biktimak leku batean bahitu eta hilko zituzten lekuraino eramateko. Bitartean komunitatean infiltratzen ziren, ezinegona eta gerrillari beldurra sortzeko. Operazioan esku hartzekoak ziren soldaduak ere prestatzen zituzten, zurigarri sinesgarria izan zezaten.\nIkerketarik ez zuten egiten?\nJustizia militarrak, ikertu beharrean, soldaduei jarraibideak ematen zizkien, kontakizuna sinesgarria izan zedin. Liburuan jaso dugu nola behin, epaile militarra heldu zen horrelako sarraski baten tokira. Hildakoen artean pertsona bat bizirik zegoen oraindik, eta epailea ikustean laguntza eske hasi zen, oihuka. Epaileak, orduan, bizkarra eman eta "nik ez dut ezer ikusi" esanez, militarrei euren lana amai zezaten adierazi zien. Beste leku batera begiratzen zuten, literalki.\nArmada barnetik izan zen salaketarik?\nPositibo faltsuak salatzen lehenak behe mailako militar batzuk izan ziren, baina nagusien aurrean egindako salaketek ez zuten oihartzunik izan. Nazioarteko erakundeetara jo behar izan zuten, Defentsa Ministerioak ez baitzituen salaketak aintzat hartu.\n"Ezein positibo faltsu ez zen ausaz gertatu, plangintza militar baten ondorio ziren"\nNola hasi zen azaleratzen sarraskia?\nLehenengo salaketa publikoa Soachakoa izan zen, 2008an. Bogotatik hurbil dagoen herrixka horretan armadak hemezortzi gazte bahitu, Santander departamendura eraman eta hil egin zituen, uniformeak jantzi eta talde terroristetako kide moduan aurkeztuz. Haien amek ikerketa abiatu eta salaketa entzutetsua egin zuten Bogotan. Gehienetan hirietatik urrun gertatu ziren, baina Soachakoak adi jarri zuen Kolonbiako gizartea. Hala ere, positibo faltsuen lehen sarraski handia sei urte lehenago gertatu zen, Uribek presidentetza eskuratu eta bi hilabetera. Kolonbiako kostaldean La Popa batailoiko Publio Mejia koronelak hemezortzi lagun hil zituen 2002ko urrian. Hildakoen artean baziren FARCekoak, ELNkoak, paramilitarrak eta herritarrak; denak nahastu eta gerrillaritzat aurkeztu zituzten. Uriberen Segurtasun Demokratikoa politikarekin batera hasi ziren positibo faltsuak, armadaren eta paramilitarren artean lotura zuzena izan zutelako. Ez diot neuk hori, epaileek diote, kategorikoki, Mejia koronelaren sententzian.\nGai honen ezagutzarik izan al zenuen polizian zeundela?\n2008an kostaldeko hiri batera bidali ninduten polizia talde bati hauteskundeak zaintzen laguntzera. Han nengoela, bertako polizia judizial batzuek laguntza eskatu zidaten, informatzaile bat handik ateratzeko, bertan zeuden beste poliziekin ez baitziren fio. Laguntza eskaini nien, zintzoak zirela egiaztatu ondoren. Denbora batera, hura ahaztua nuela, Soachako afera atera zen. Hariak lotzen hasi eta konturatu nintzen nik ateratzen lagundu nuen gizon hura positibo faltsu baten biktima izatekoa zela.\nEta ikerketari ekin zenion orduan?\nOrdutik, artean polizian nengoela, positibo faltsuei buruz hedabideetan agertzen zen guztia hasi nintzen biltzen, soziologo senak bultzatuta. Material nahikoa bildu ondoren unibertsitatera hurbildu eta ikerketari forma ematen hasi ginen. Santo Tomas unibertsitatean osatu dugu ikerlana eta berau jasotzen duen liburua, Fray Alonso de Zamora institutuaren laguntzarekin. Unibertsitateko galbahe guztiak igaro ditu lan honek. Bederatzi urte eman ditugu ikertzen.\nNolako metodoa erabili duzue ikerketarako?\nLanean datuak eta zenbakiak badaude ere, metodoagatik izan da aberatsa, ikerketa kualitatiboa izan baita. Malgutasuna izan dugu fenomenoa ulertzeko, historialarien eta soziologoen lanetan oinarrituta, psikologo talde baten laguntzaz. Kolonbiarren subjektibitatean sartu gara, beraientzat positibo faltsuak zer diren galdetzeko. Bost talde osatu genituen: 50 militar aktibo, erreserbako beste 50 militar zein polizia, indar armatuetako kideen senideak, biktimen senideak eta, azkenik, kontuarekin zerikusirik ez zuten herritarrak. Elkarrizketa egituratuak egiten genituen, galdetegi batzuekin.\n"Kolonbiar askoren iritziz, positibo faltsuetako hiltzaileak militarrik onenak dira, auzokorik onenak, seme-alabarik onenak..."\nHalako hilketa lazgarri mordoa nola estali duten ulertzen saiatu zarete.\nEmaitza interesgarriak eman ditu lanak. Kolonbiar askoren iritziz, positibo faltsuetako hiltzaileak militarrik onenak dira, auzokorik onenak, seme-alabarik onenak... Bestearekiko sentsibilitate falta sozial kezkagarria erakusten dute. Uriberen Centro Democratico alderdiak ukatu egiten ditu hilketa horiek, Alemanian oraindik batzuek holokaustoa ukatzen duten bezala. Hori arrisku handia da gizateriarentzat, ez Kolonbiarentzat bakarrik, aurrekaria ezartzen baitu bihar-etzi beste leku batzuetan gauza bera gerta dadin.\nIritzi publikoak ere ez du ezer jakin nahi?\nKolonbiar arrunt bati positibo faltsuengatik galdetuz gero, seguruenik gobernuak esandakoak errepikatuko dizkizu: Segurtasun Demokratikoa politikaren etsaien asmakizuna dela, matxinoena, armadako sagar ustel batzuen kontua, garbiketa soziala izan zela esango dizute beste batzuek, batzuentzat errua gobernuari egozteko asmoz gerrillak egindako hilketak izango dira...\nEz dago damurik beraz.\nEz, oso mingarria da Kolonbian positibo faltsuengatik kondenatuak izan diren pertsonak aurkitzea, 20, 30 edo 40 lagun hil izanagatik inolako damurik ez dutenak. Jendaurrean esaten dute hori lasai, eta berriro egingo luketela diote. Zergatik egin zuten galdetuta, "ezin dugu onartu castrochavismoak, komunismoak, Kolonbian boterea hartzea". Hori guztia etsaia edozein kolonbiar izan daitekeela dioen barne etsaiaren doktrinan oinarrituta. Barne etsai hori ezkerrak, komunistak eta giza eskubideen ekintzaileak osatzen dutela irakatsi diete. Estatua zalantzan jartzen dutenak terroristatzat seinalatuak dira, eta terroristak ez dira atxilotu behar, baizik eta suntsitu.\nZein izan da Kolonbiako Estatuaren erreakzioa hilketak salatu ondoren?\nArazoa konpontzen saiatu beharrean estaltzen saiatu da Estatua, biktimen salaketak faltsutzat joaz, txostenak manipulatuz edo erabakiak atzeratuz, besteak beste. Foru militarraren hedatzearen bidez horrelako kasuak justizia militarrera eraman nahi izan ditu. Abokatuak ordaintzen dizkie hiltzaileei, eta biktimen familiei, berriz, askotan ez dizkie salaketak onartu ere egiten.\n"Barne etsai hori ezkerrak, komunistak eta giza eskubideen ekintzaileak osatzen dutela irakatsi diete. Estatua zalantzan jartzen dutenak terroristatzat seinalatuak dira, eta terroristak ez dira atxilotu behar, baizik eta suntsitu"\nMehatxurik jaso duzu?\nBai, traidoretzat seinalatu naute militarrek, gertatutakoaren datuak bildu, antolatu eta iritzi publikoaren aurrean aurkezteagatik. Soachan hildako baten anaia ikertzen hasi zen eta bera ere akabatu zuten. Gu kontu handiz ibili ginen ikerketa garaian, militarrak banaka elkarrizketatzen genituen, badaezpada. Uneren batean konturatu ziren ikertzen ari ginela, baina aparteko arazorik gabe burutu ahal izan genuen lana. 2018ko apirilean, berriz, unibertsitateetan-eta lana aurkezten hasi ginenean, gure aurkako kanpaina hasi zen, sare sozialetan-eta, ikerketa FARCek sustatua zela eta ni neu FARCekoa nintzela esanez. Segurtasun neurriak hartu behar izan ditugu, eta nire bizitza arriskuan zegoela konturatuta, Kolonbiatik alde egin behar izan dut.\nZeintzuk dira zure aurreikuspenak orain?\nKolonbiara itzultzea pentsatzen aritu naiz, baina fiskaltzak ez die jaramonik egin aurkeztu nituen salaketei. Poliziari babes neurriak eskatu nizkion eta ez dizkidate eman. Une honetan ez dago ni Kolonbiara itzultzeko gutxieneko baldintzarik.\nUste al duzu inoiz justiziarik egingo dela Kolonbian?\nEz dut pesimista izan nahi baina positibo faltsuak gertatzen dira oraindik, 2010tik hona "militarren akatsak" izenpean. Zergatik gertatzen dira oraindik? Inor ez delako gai instituzioari ardurak eskatzeko. Orotara 6000 militar baino gehiagok parte hartu dute positibo faltsuetan. Bada garaia militarrak hitz egiten hasteko. Batzuk hasi dira aitortzen, baina eskuin muturra beldur da eta Habanako bake elkarrizketen ondorioz horrelako gerra krimenak ikertzeko sortutako Bakerako Jurisdikzio Berezia manipulatzen hasi da: jada lortu dute euren sokako bederatzi epaile hor sartzea, areto berezia sortzea... Gertatutakoa berriz ez gertatzeko konpromisoa ez diote eskatu behar tiro egin zuenari, instituzioari baizik.\nGobernu berriarekin ez dirudi gauzek hobera egingo dutenik.\nGobernu berria Segurtasun Demokratikoa politikaren itzulera da. Hasi dira kriminalizatzen kaleko manifestazioak, protesten zergatia zeinahi dela ere, eta 400 lider politiko eta sozial baino gehiago akabatu dituzte azken bi urteotan. Armak utzitako FARCeko 80 kide ohi hil dituzte jada eta gobernuak ez du txintik esan. Hau aldatzen ez bada, berriro 2002-2006 garaiko positibo faltsuetara itzuliko gara.


Iberoko dorrea konpontzeko 450.000 euroko inbertsioa eginen du Nafarroako Gobernuak aurten - Erran.eus\nIberoko dorrea konpontzeko 450.000 euroko inbertsioa eginen du Nafarroako Gobernuak aurten\nTeilatua konpondu eta hormak berritu eta indartzeaz gain, burdinolaren historia eta ondarearen garrantzia azalduko duten panelak ere jarriko dira dorrean\nOtsailaren 8an Ibero ingurua bisitatzera hurbildu zen Nafarroako Parlamentuko ordezkaritza eta biharamunean, otsailaren 9an Fernando Pérez Gómez Nafarroako Gobernuko Kultura Zuzendaria ere Iberon egon zen, VI. Mendean eraiki zen burdinolaren gaur egungo egoera ezagutzen. Aipatu zuenez, Nafarroako Gobernuako Iberoko dorrea berreraikitzeko 450.000 euroko inbertsioa eginen du aurten.\nEzker-eskuin, Fernando Pérez Gómez Nafarroako Gobernuko Kultura zuzendaria, Unai Loiarte Goizuetako alkatea, Mikel Zabaleta Leitzako alkatea eta Iñaki Sagredo arkeologoa, ostegunean Goizuetan.\nGogoratu behar da, 2006 urtean teilatua erori zen geroztik, asko hondatu dela eraikina. Bisita aprobetxatuz, Leitza eta Goizuetako udalek, Iñaki Sagredo arkeologoak Iberori buruz egindako txostena entregatu zioten Fernando Perez zuzendariari.\nOso garrantzitsua bi udalentzat Erdi-Aroko burdinolak dituen arazoei irtenbidea ematea eta ondare garrantzitsu hau zaintzea. Horregatik, auzolanean aritu dira bi herrietako ordezkariak, Iñaki Sagredorekin batera, txostenak prestatu, bisitak lotu eta gaia lantzen. Bisitaren balorazio oso positiboa egin dute. Asteazkeneko eta osteguneko hitzorduen helburuak ziren Iberoko ondarea ezagutaraztea, dorrearen hondatze maila eta gaur egun duen egoera aditzen ematea, eta berau konpontzeko laguntza eskatzea Nafarroako Gobernuari.\nHelburu horiek hein handi batean beteta ikusten dituzte Leitza zein Goizuetako Udalek, izan ere, Kultura Zuzendariak aditzera eman duenez Nafar Gobernuak Iberoko dorrea berreraikitzeko 450.000 euroko inbertsioa eginen du 2017an. Diru horrekin eraikina bere osotasunean konponduko da.\nNafarroako Parlamentuko ordezkaritzaren bisita Ibero ingurura


topic_facet:"Mekanizazioa (Heziketa Zikloa). Erdi maila" topic_facet:"Soldadura eta galdaragintza (Heziketa Zikloa). Erdi maila" topic_facet:"Energia eta ura (Lanbide Arloa)" genre_facet:"Curriculumeko baliabideak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Energia eta ura (Lanbide Arloa) Generoa / Forma: Curriculumeko baliabideak\n3 Ekipamendu eta instalazio termikoak (Modulua) 3 Energi eraginkortasuna eta eguzki energia termikoa (Heziketa zikloa). Goi maila Energia eta ura (Lanbide Arloa) 3 Fabrikazio Mekanikoa (Lanbide Arloa) 3 Fabrikazio mekanikoko produkzioaren programazioa (Heziketa Zikloa). Goi maila 3 Fabrikazio-teknikak (Modulua) Gehiago ... 3 Instalazio termiko eta fluidodunen mantentzea (Heziketa zikloa). Goi maila 3 Instalazioa eta mantenimendua (Lanbide Arloa) 3 Instalazioak muntatzeko prozesuak (Modulua) 3 Instalazioen irudikapen grafikoa (Modulua) 3 Interpretazio grafikoa (Modulua) 3 Lanbide Heziketa 3 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 3 Metal Eraikuntzen Irudikapena (Modulua) 3 Metal-eraikuntzak (Heziketa Zikloa). Goi maila Soldadura eta galdaragintza (Heziketa Zikloa). Erdi maila 1 Makineriako Irudikapen Grafikoa (Modulua) Guztiak ikusi ... gutxiago ...


ELIKA Seguridad Alimentaria | Azterlana: aspartamoaren eragin kaltegarriak – FSA 2015 - ELIKA Seguridad Alimentaria\nGaixotasunen agerraldietako jakinarazpenei buruzko TELL ME proiektua: ondorioak 15/03/25\nBidaltze data 26 martxoa, 2015\nElikagaien Segurtasunerako Britainiako Agentziak azterlan bat argitaratu du. Hull York Medikuntza Elkargoak eginiko azterlana da, aspartamoaren ingestak pertsona kalteberetan izaten dituen eragin kaltegarriei buruzkoa.\nAzterlana egiten zuten bitartean, aspartamoa kontsumitu ostean erreakzioak izaten dituztela aitortu zuten pertsonak ikertu ziren, baita aspartamoa duten elikagaiak kontsumitu eta arazorik izaten ez duten pertsonen kontrol-taldea ere.Edulkoratzaile hori zereal-barratxo batean zegoen, jendeak ez desberdintzeko aspartamoa zuten barratxoak eta aspartamorik ez zuten kontrol-barratxoak.\nHorrelako azterlanak (bikoitzak eta itsuak) diseinatuta daude substantzia baten eragina ebaluatzeko. Halatan, ikertzaileek eta parte-hartzaileek ez dakite kontsumitu duten barrak aspartamoa zuen ala ez. Horren xedea da parte-hartzaileek edo ikertzaileek izan ditzaketen aurreiritziak murriztea; izan ere, horiek eraldatu egin ditzakete emaitzak.\nAzterlanak ondorioztatzen du euren burua aspartamoaren aurrean kalteberatzat diagnostikatutako pertsonek ez zutela bestelako erreakziorik izaten zereal-barratxoa kontsumitu ostean, aspartamoa izan ala ez izan.Azterlanak hainbat faktore aztertu zituen: proba psikologikoak, behaketa klinikoak, biokimika klinikoa eta metabolomikoa (metabolismoak sortzen dituen molekula txikien azterketa).\n2013ko abenduan, Elikagaien Segurtasuneko Europako Agintaritzak (EFSA) irizpen bat argitaratu zuen aspartamoari buruz, arriskuaren ebaluazio baten ostean. Ebaluazio horren oinarria aspartamoaren eta bere degradazio-produktuen inguruko zientzia-ikerketaren azterlan zorrotz bat (animalietan eta gizakietan eginiko azterlanak barne) izan zen. EFSAren irizpenak ondorioztatu zuen aspartamoa eta bere degradazio-produktuak seguruak direla, giza kontsumorako, gaur egungo esposizio-mailetan.\nAspartamoari buruzko azterlana.


Begietara elkarri so | Osatzetik Arintzera\nBegietara elkarri so\nEta dolua indarkeriak eragindako heriotza batengatik baldin bada? Eta indarkeria Baskistanen azken hamarkadetan pairatutakoa baldin bada?\nMaisuki adierazten du Anjel Lertxundik zer diren biolentzia mota hauek ekarri dituzten sufrimendua eta mina, eta sufrimendu eta min horien errentak. Gorrotoa eta mendeku gosea ulergarriak dira, baina giza sentimendu moduan beste batzuk interesatzen zaizkit. Borreroa eta biktima aurrez aurre eserita, hizketan, osatze bideari ekiten ikusten ditudanean, orduan bai. Topaketa horiek debekatzen dituztenean, gainera, argiago ikusten dut horixe dela bide egokia. Enpatia, komunikazioa, mina arindu…\nDolu trabatuak gainditzea izan beharko zen helburua, azken finean. Kasu gutxitan lortzen da hori, akaso. Eta ziur aski aukera gehiago egongo dira elkarteetatik (“lobby”-etatik) aparte badabiltza inplikatuak. Begiek hitz egiten dutenean. Quan els ulls parlen.\n← Heriotzarako heziketa\n“Bizitzak bizitza zor” →\n2 responses to Begietara elkarri so\nkabuki said on %A %B %e%q, %Y\nAupa Iñaki, nere izena Kabuki da eta Hernaniarra naiz erreportaia irakurri nuen Gaur 8tzin interesatzen zait jakitea datorren hilabettetan Gipuzkoan noiz eta non proiektatuko den “Aulki Hutzak” dokumentala ikustera joateko.\nKaixo Kabuki: Bihar bertan emango dugu Bergaran (Zabalotegi, 19:00) eta apirilaren 29an Donostian (Okendo, 19:00?). Azken honen orduaz ez naiz ondo gogoratzen. Dena den egutegi guztia “Arteman”-en webgunean edukiko dugu eguneratuta. Mila esker interesagatik!


Signal Iduna Park - Wikipedia, entziklopedia askea.\n51°29′33″N 7°27′06″E / 51.4925°N 7.45167°E / 51.4925; 7.4516751°29′33″N 7°27′06″E / 51.4925°N 7.45167°E / 51.4925; 7.45167\nInaugurazioa 1974ko apirilaren 2a\nSignal Iduna Park (2005eko abenduaren 1 arte Westfalenstadion deitua) futbol estadio bat da, Dortmund hirian dagoena, Ipar Renania-Westfalia estatuan, Alemanian. Bertan Borussia Dortmund futbol-taldeak jokatzen ditu etxeko partidak. Arrazoi komertzialak tarteko gaur egun Signal Iduna Park deitzen bada ere, jatorrizko izena zen Westfalenstadion, zeina baitator Westfaliatik, garai bateko Prusiako probintzia.\nEstadioa da Europako futbol-estadiorik famatuenetako bat, eta ezaguna da bertan bizi den giroagatik. Bundesligako partidetan 81.365 lagun hartzen ditu (zutik eta eserita), eta nazioarteko partidetan 65.829 (denak eserita).\nAlemaniako estadiorik handiena da, eta Europako zazpigarrena. Hala ere, berak du Europako errekorra zaleen presentziari dagokionez, 2011-2012 denboraldian 1,37 milioi ikusle hartu baitzituen 17 partidatan, partida bakoitzeko 80.588 ikusle batezbeste.\nBere hegoaldeko harmaila mitikoak, Südtribüne (Hego Tribuna), 24.454 lagun hartzen ditu, Europako futbolean terrazarik handiena zaleak zutik hartzeko. Bertan bizi den giro sutsua dela-eta, hego tribunari deitzen zaio Die Gelbe Wand, “Horma horia”. Borusseum delakoa, Borussia Dortmund taldearen museoa alegia, estadiotik hurbil dago.\n1974an eta 2006an Munduko Futbol Txapelketako partidak jokatu ziren estadio horretan. 2001ean bertan jokatu zen, halaber, UEFAren Kopako finala. Ahaztu barik bertan jokatu diren adiskidantzazko eta sailkapeneko partidak, bai mundu txapelketei zegozkienak, baita Europakoei ere.\nZortzi pilare euslek inguratzen dute Westfalenstadion delakoa, kolore horikoak eta 62 metro garai. Horrek eta altzairuzko egiturak bihurtu dute estadioa Dortmund hiriaren sinbolo.\nEstadio berria egiteko lehen asmoak 1960. hamarraldian agertu ziren, ikusita Borussia Dortmund taldearen ordura arteko futbol-zelaia, Stadion Rote Erde delakoa (Lur gorri estadioa), txiki geratu zela. 1966an Borussia Dortmundek irabazi zuenean Kopa Txapeldunen finala, garbi geratu zen klubak beste estadio bat behar zuela, taldeak gero eta jarraitzaile gehiago zituen-eta. Hala ere, Dortmund hiria ez zen gauza proiektua finantzatzeko, eta erakunde federalak ez zeuden prest laguntzeko.\n1971n Kolonia alboratu eta Dortmund aukeratu zuten, bertan joka zitezen 1974an Alemanian jokatzekoa zen FIFAren Munduko Txapelketako zenbait partida. Ondorioz, Koloniarako zedarrituta zeuden diruak Dortmundera bideratu ziren. Hala ere, arkitektoek eta planifikatzaileek zorrotz zaindu behar izan zuten aurrekontua. Horregatik, 60.000 ikusle hartuko zituen estadio obal bat egiteko asmoa —atletismorako azpiegitura eta guzti— baztertu egin zen. Haren ordez egin zen futbol estadio bat, porlan aurrefabrikatuzko zatiz osatua, eta dezente merkeagoa. Guztira estadio berria kostatu zen 32,7 milioi marko, zeinetik 1,6 erabili ziren Lur gorri estadioa zaharberritzeko. Dortmund hiriak 800.000 marko jarri zituen, baina etekin ona aterako zion estadio berriari. 1974ko apirilaren 2an Borussia Dortmund taldea etxe berrira aldatu zen ofizialki, eta harrezkero Westfalensatdionen jokatu du. 1972an mailaz jaitsi zenez, Borussia Dortmund 2. mailako talde bakarra izan zen bere estadio berri-berrian 1974ko Munduko Txapelketako partidak hartu zituena. 1976an lehen mailara itzuli zenean, estadio berrian jokatu zuen.\n2001eko maiatzaren 16an, Liverpool eta Alaves taldeek Westfalenstadion futbol-zelaian jokatu zuten UEFAren Kopako finala.\nSignal Iduna Park estadioaren webgunea (Alemanez)\nOrriaren azken aldaketa: 10 abendua 2020, 20:47.